Q=11	C=2	SS=2	LS=6	PS=0	DC=0	LC=0	SD=0	BS=129	G0=191	G1=49	G2=5	DLID=ber_Latn	BODY=Djaffar Chibani Ddeqs nnegh.doc par Admin - Ddeq-nneɣ(ammud n teqsiḍin tiwezzlanin) pdf - Fichier PDF\nDdeq nneɣ(ammud n teqsiḍin tiwezzlanin) .pdf\nNom original: Ddeq-nneɣ(ammud n teqsiḍin tiwezzlanin).pdf\nTitre: Microsoft Word - Djaffar Chibani_Ddeqs-nnegh.doc\nCe document au format PDF 1.6 a été généré par PScript5.dll Version 5.2 / Acrobat Distiller 6.0 (Windows), et a été envoyé sur fichier-pdf.fr le 30/08/2014 à 18:52, depuis l'adresse IP 41.103.x.x. La présente page de téléchargement du fichier a été vue 890 fois.\nTaille du document: 980 Ko (88 pages).\nCopyright pour la présente édition : © HCA, 2008.\nDépôt Légal : 293-2006\nISBN : 9961-789-63-6\nAmmud n teqsiḍin tiwezlanin\nA xali Ɛli U Ccix,\nBu llebsa n lfina...\nAseggas-agi, d ajdar...\nQabel, ad ibnu s ssima.\nA tteffaḥ amgud...\nAseggas-a, d adellas...\nQabel, ad iseqqef s lqermud.\nLa meilleure langue...\nC’est la langue du client...\nYiwen weqcic akkenni... Meskin d akɛur... Dɣa... Yal ass\nttihhiyen fell-as warrac nniḍen. Sqejqijen-t... Kkaten-t...\nGgumman ad s-ttixren. Netta... Tikwal ad yerwel, tikwal ad\nyettru... Ass-nni ihi... Attaya tɛedda-d yiwet tmeṭṭut akkenni...\nDɣa... Tufa-d akɛur-nni ttihhiyen daɣen fell-as warrac-nni.\nDɣa terfa fell-asen. Dɣa tqeddem-iten. Dɣa... tuɣal-d imiren\nɣur wekɛur-nni tenna-yas :\n- Iih !... Ula d keččini dɣa !... Kker ɣer-sen ula d keččini !...\nDɣa akɛur-nni yenna-yas :\n- Aawwah !... Ulamek. Nekkini... Ssneɣ iman-iw... Ma kkreɣ d\nyir tanekra !...\nLlaɛb n tiqqar\nYiwen akkenni... Ixeddem di lbaṭima... Ass-nni ihi... Yerfed\ntacekkart n ssima ɣef tayet-is... Dɣa... Atan iɛedda-d ccaf-nniines... Dɣa yefka-yas akudepyi. Dɣa... Winna yessers tacekkartnni n ssima. Dɣa... Yefreḥ... Yenna-yas :\n- Yaah !... Tebɣiḍ ad tleɛbeḍ tiqqar ?!... Yya-d, yya-d, yefka-kid Rebbi !... Di taddart-nneɣ ttawiɣ sebɛa medden.\nDɣa... Yeṭṭef ccaf-nni-ines, imir-nni... yeɣli deg-s s tiqqar.\nDɣa... Yekkat-it almi yettraḥ.\nWalaɣ-t mbaɛid yellemlem\nTagi... D yiwet teqcict akkenni, d tilemẓit... Acḥal n yirgazen i\nd-yewwten ɣur-s... Nettat tugi ad tezweǧ. Armi d yiwen wass...\nAtaya yiwen akkenni daɣen... Yewwet-d ɣur-s... Dɣa... Tuɣ-it...\nIhi... Tedda d tislit a sidi... Yuɣal... akken kan ɛeddan wussannni n tmeɣra... Dɣa... Winna... Iban-d lleft-is, imir-nni. Ziɣen\nulac di ssuq-is. Dɣa... Taqcict-nni... (Tewwet d acu ara d-5-\nteqɛed deg-s... Ulac...) Dɣa terra-tt imir-nni i lweɛd usefru...\nNekkini ɛuddeɣ-t d bu wayla\nWalaɣ lǧib-is yeččur\nƔileɣ d lwiz bu meyya\nZiɣen d aserraǧ n lexyuḍ\nAkk d ujeɛbub n ccemma\nKra ntulawin akkenni... Tteddunt ɣer tala... Ihi... Leḥḥunt,\nkkatent deg yimɣaren-nsent. Axaṭer... qqarent-as :\n- Ulac amɣar iḥemmlen tislit-is...\nYuɣal... Attaya tenṭeq-d yiwet deg-sent tenna-yasent :\n- Nekkini ihi... Iḥemmel-iyi sidi !...\nDɣa... Tidak-nni nniḍen... Wehment... Nnant-as :\n- Qaḥqa iḥemmel-ikem sidi-m !... Meḥttub yella wemɣar\niḥemmlen tislit-is !...\nDɣa... Tinna tenna-yasent :\n- Nekkini ihi... Iḥemmel-iyi sidi...\n- Amek akka i kem-iḥemmel sidi-m ?!...\n- Iih !... Maḍi... Iḍelli mi d-yusa si ssuq... yenna-yi : Qqen\nTagi... D yiwen akkenni, qqaren-as Dda Umekki... Ass-nni ihi...\nYerfed-d afus-is i wakken ad d-yehder di tejmaɛt... Dɣa...\nLamin-nni... Yenna-yas :\n- Attan ɣur-k a Dda Umekki !...\nDɣa... Netta imir-nni... Yekker. Dɣa... Akken kan... Yenna : Llah\nmṣel... Dɣa... Iḥeccem-it-d Rebbi... Yenna-tt-id... Dɣa...\nTajmaɛt... Temsusam. Dɣa... Dda Umekki, imir-nni... Tfuk fellas ddunit... Dɣa... Inna hha... Yenfa si taddart.\nDɣa... Yeqqim akkenni... Waḥed ɛecrin iseggasen... Yiwen\nmačči yeẓra anta tamda i t-yeččan.\nArmi d yiwen wass... Imir-nni ɛni ixaq meskin... Neɣ icedha\ntamurt... Neɣ wissen amek... Inna-yas ammer ahat dayen tura...\nAcḥal ayagi seg wasmi i d-ffɣeɣ tamurt... Ammer ahat dayen\ntura ttun-iyi... Ammer ahat teḍra teqsiṭ nniḍen swayes i yiyettun... Dɣa... Yuɣal-d ɣer tmurt...\nNetta... Mi d-yuɣal akkenni... Mazal-it kan akkenni... Am\nakken ikukra neɣ amek... Dɣa... Ur d-yerri ara qbala ɣer\ntaddart. Iwweḍ-d kan seddaw taddart... Dɣa... Yufa-d arrac\nkessen dinna... Arrac n sebɛa neɣ tmanya iseggasen... Meẓẓiyit\nmaḍi... Dɣa... Iqerreb ɣer-sen... Akken ad ten-yesteqsi... Yennayasen :\n- Ssalam ɛlikum ay arrac !...\nDɣa... arrac-nni rran-as-d :\n- Lɛeslama-k ay amɣar !...\n- Wi ken-ilan a tarwa ?...\n- Nekni n taddart n Leflani...\n- Ur tessinem ara Dda Umekki ?...\nDɣa... Arrac-nni ṭreḍqen d taḍṣa... Nnan-as :\n- Ha ! ha ! ha !... Dda Umekki ?... Wellah ar seg wasmi i d-yerḍ\nur tt-id-yekki !...\nDɣa... Dda Umekki meskin... Ssyinna kan i yuɣal ansi i dyekka.\nA tiweḥḥilt tweḥleḍ, a yemma\nYiwen akkenni, zik-nni... Yezweǧ kan... Dɣa... Yexdem am\nakken xeddmen leqbayel zik-nni... Yeǧǧa tameṭṭut-is di tmurt,\nnetta iruḥ ɣer Fransa. Dɣa... Ijaḥ, am akken i s-qqaren. Yeqqim\nakkenni azal n ɛecrin iseggasen, ulac lexbar-is. Tameṭṭut-nniines... Yezzi-d useggas... Dɣa Teǧǧa-d mmi-s... Dɣa... Teqqim\nkan akkenni... Tettrebbi-d mmi-s-nni...\nYuɣal... Asmi twala mmi-s-nni... Dayen yewweḍ d argaz...\nTwala daɣen... Aragaz-nni-ines... Ur d-yuɣal ara... (Ḥesben-t\nakk medden yemmut)... Dɣa... Tameṭṭut-nni... Teqbel ad tɛiwed\nIhi... Ass-nni n lḥenni... (Meḥttub dayen... Am wass-a d ass n\nlḥenni... Azekka ad teddu d tislit)... Ataya yiwen akkenni...\nYewweḍ-d ɣer tejmaɛt. Dɣa... Widak-nni yellan dinna...\nSteqsan-t. Dɣa... Ufan-t ziɣen d argaz-nni n tmeṭṭut-nni i dyuɣalen si Fransa. Ur yemmut ara...\nMmi-s-nni... Yuɣ-it lḥal dinna di tejmaɛt ula d netta. Dɣa... Mi\niwala akkenni yuɣal-d baba-s... Dɣa... Iruḥ d tazzla ɣur\nyemma-s yellan tetteqqen lḥenni... Dɣa... Yenna-yas :\n- A tiweḥḥilt tweḥleḍ a yemma !... Kemmini tzewǧeḍ... Baba\nI yellan deg yismawen\nSin akkenni... Leḥḥun di ssuq... Dɣa... Slan i yiwen uqcic\nakkenni yessawal :\n- Waa Dda Muḥ n At Tmezzi d Tmikrust !... Waa Dda Muḥ n\nAt Tmezzi d Tmikrust !...\nDɣa... Yiwen deg widak-nni... Yezzi ɣer winna nniḍen...\n- Ahya a Uɛejjuḍ a gma i yellan deg yismawen !...\nImeẓẓuɣen n uwtul\nSin akkenni d atmaten... Ass-nni ihi... Xeddmen di tmazirt.\nYiwen ikerrez, wayeḍ isemillis s ugelzim. Nutni... Di sin yid-8-\nsen, qqnen icifaḍ... Yuɣal... Win akken yesmillisen... Yenṭeq ɣer\nwinna nniḍen... Yenna-yas :\n- Ḥbes din !... Ḥader ad temḥiḥdeḍ !...\nDɣa... Winna nniḍen... Yeḥbes. Dɣa... Winna, netta imir-nni...\nyessenṣel-d afus n ugelzim-nni-ines... Dɣa... Iruḥ ɣer gma-snni... Xmat, xmat... Dɣa... Akken kan yewweḍ ɣur-s... Dɣa...\nḤbak !... Iṣemmek-as ɣer uḍar-is. Dɣa... Gma-s-nni... Yebda\nyeskeɛwiw... Dɣa... Winna... Yeṭṭef aqerruy-is imir-nni...\n- Waay a tin xedmeɣ !... Aḥeqq Rebbi !... Walaɣ-d tijujar-agi n\nicifaḍ-agi-inek... Nwiɣ d imeẓẓuɣen n uwtul.\nZik-nni... Albaɛḍ ma yemmut-as yixef... Ama d taɣaḍt ama d\ntixsi ama d ayen nniḍen... Ttruḥun medden ɣur-s... Ttqabalen-t\n- Lmal mexluf... AYen i d-iteddun ɣer tɣerɣert ad t-iqabel\nAss-nni ihi... Yiwet tmeṭṭut akkenni... Truḥ ɣur yiwen uxxam\nakkenni... Axaṭer at uxxam-nni temmut-asen tfunast. Yuɣal...\ntameṭṭut-nni... Ass-nni yettel yiles-is neɣ amek... Dɣa... Tennayasen :\n- Lmal mexluf... Ad yeg Rebbi ayen i d-iteddun s addaynin ad\ntqabel tɣerɣert !...\nS tmira akk\nYiwen uqelwac akkenni... Ikess gar tɣeṭṭen... Dɣa... Tin ɣef\nwaydeg yettaxxer, ad yuɣal ɣer tayeḍ... Tin ɣef waydeg\nyettaxxer, ad yuɣal ɣer tayeḍ... Yuɣal-asent d lweḥc. Tiɣeṭṭennni... Nutenti msakit, ssusment kan. Yerna... Aqelwac-nni...\nNutenti ttkabarent-t axaṭer... Netta d argaz... Ihi Ataya wuccen.\nDɣa... Tiɣeṭṭen-nni nnant hha ! d tarewla... Yuɣal... Yiwet deg-9-\nsent... Tmuqel akkagi anda ara twali aqelwac-nni... Dɣa...\nTwala-t... Ziɣen d netta i yettazzalen d amezwaru... Dɣa...\nTenṭeq ɣur-s tenna-yas :\n- Aha ṭran ihi keččini, acu tettazzaleḍ dinna !... Ɛeddi ɣer\nwuccen inna ihi tura !... Imi tettarraḍ iman-ik d argaz...\nDɣa... Aqelwac-nni... Yenna-yas :\n- Dagi tura... Ulac argaz, ulac !... Aql-aɣ s tmira akk !...\nTagi... D yiwen umɣar akked yiwet temɣart akkenni... Mlalen\ndaxel n lkar... Dɣa... Myeɛqalen... Yuɣal ihi dɣa... Msalamen...\nDɣa... Qqimen akkenni... Yuɣal... Lkar ileḥḥu... Nitni\nttqessiren... Dɣa... Cituḥ akkagi... Tamɣart-nni... Tenna-yas :\n- I Tseɛdit, iḥeqqa... Bxir i tella ?...\nDɣa... Amɣar-nni yenna-yas :\n- Ur ẓriɣ ara nekkini Taseɛdit, ma bxir i tella !... Tinna\nLaẓ ur nesɛi tinzar\nTagi... D yiwen wuccen akkenni... Lawan-nni n lexrif ihi...\nYečča ddelleɛ... Yečča tiẓurin... Yečča tibexsisin... Itett, itett\narmi yebbender... Yuɣal... Iḍleq imir-nni akkagi seddaw teɣliṭ...\nDɣa... Yewwet-itt d iḍes... Dɣa... Ciṭuḥ akkagi... Yeɣli-d iniɣem\ns ufella n teɣliṭ-nni... Dɣa iḥuza-t-id. Dɣa... Yedduqqes-d seg\nyiḍes. Dɣa yerfa... Dɣa... Yekker imir-nni... Yenna-yas :\n- Anwa wagi i yi-d-irejmen akkagi, inɛel waldis !...\nRuḥ a lḥal... Uɣal-d a lḥal... Attaya tewweḍ-d ccetwa. Dɣa...\nLehwa... ABruri... Adfel... Asemmiḍ... Dɣa... Uccen-nni, yerra-t\nlaẓ d tinnegnit. Iqelleb akk ddunit... Anda ara yaf acu ara\nyečč... Ulac... Yuɣal... Yemmekta-d... Yenna-yas :\n- Iḥeqqa... I lemmer ad uɣaleɣ ɣer teɣliṭ-nni n wass-nni ...\nDinna... Ad afeɣ acu ara ččeɣ.\nYenna hha. Ahya a mmi !... Yecfa ɣef umkan, ur ttagadut. Mi\nyewweḍ ɣer dinna... Iqelleb, iqelleb daɣen ma ad yaf d acu ara\nyečč... Ulac. Dɣa... Yeḍleq seddaw teɣliṭ-nni... Yettraǧu... Ma\nyella win ara t-id-irejmen daɣen s iniɣem. Yettraǧu, yettraǧu...\nUlac win i t-id-irejmen... Dɣa... Yedda yettɛeggiḍ yeqqar-as :\n- Anwa ara yi-d-irejmen s iniɣem ? Abbuh ay at laɛraḍ ?!...\nIɛeggeḍ, iɛeggeḍ... Ulac win i t-id-irejmen...\nDdaɛwa n lxir\nYiwet temɣar akkenni... Tettnaɣ nettat akked yelli-s... Tin ḥlef...\nTin ḥlef... Yuɣal tamɣart-nni tenna-yas :\n- Ruḥ a yelli... Iḍmen-ikem Rebbi... Ur temmuteḍ alamma\nyerna-d urgaz-im takna !... Ad as-isellef si tfednin alamma d\ntacebbubt uqerru, kemmini ad tessikideḍ !...\nAy aɛejmi bu twenza\nYiwen akkenni... Yesɛa aɛejmi d afeḥli... Ihi... Iwwet akk amek\nara t-isseḥret... Ulac. Dɣa... Yewwi-yas-t i Ccix Muḥend...\nNetta imir-nni... Iqerreb akkagi s aɛejmi-nni... Dɣa... Yekna s\nameẓẓuɣ-is yenna-yas :\nAy aɛejmi bu twenza...\nKnu amgerḍ-ik i tkerza\nNeɣ mulac ad k-fkeɣ i wakli...\nAd k-iɛelleq si tfenza\nDɣa... Aɛejmi-nni... Am win yeccektan i Rebbi... Din din...\nYuɣal am yizimer.\nTinna n bu ugennur-nni\nYiwenn akkenni... Iqqen-d agennur annect-ilat, ileḥḥu di Tizi\nWezzu... Dɣa... Ataya yiwen nniḍen... Iruḥ ɣur-s... Yenna-yas :\n- Ma yehda-k Rebbi... Ad iyi-taruḍ tabrat...\nDɣa... Winna yenna-yas :\n- A wlidi... Nekkini ihi... Ur ssineɣ ad aruɣ tabrat ur yelli...\nDɣa... Winna nniḍen... Ur t-yumin ara... Yenna-yas :\n- Qaḥqa !... Agennur am winna !... Ur tessineḍ ara ad taruḍ\nDɣa... Winna... Yekkes-d agennur-nni-ines, iqqen-as-t i winna\nnniḍen yenna-yas :\n- Ax ihi agennur !... Taruḍ tabrat i yiman-ik !...\nUlac lweḥc nnig baba-twen\nTagi... D alɣem i d-iɛeddan... Ihmej-d deg umadaɣ. Netta...\nDinna deg umadaɣ-nni... Yella lɛecc n ṣibbus. Dɣa... Arrawnni n ṣibbus xelɛen. Mi d-yekcem baba-tsen imir-nni nnan-as :\n- Ay a baba !... Iɛedda sgelli kra akkenni n lweḥc... Qrib i ɣyečči !...\nDɣa ṣibbus-nni yenna-yasen :\n- Lweḥc-agi... Amek iga ?...\n- Amek annect-ilat ?...\n- Annect-ilat !...\nDɣa... Ṣibbus-nni... Yeḍleq yiwet tferret yenna-yasen :\n- Akkagi annect-a ?...\n- Awwah !... Akter...\nṢibbus-nni yeḍleq tiferret nniḍen... Yenna-yasen :\nAkken... Akken... Armi ṣibbus-nni yuɣal yerfed lqedd-is...\n- Akka... Annect-iw nekkini ?...\n- Ihi... Ur ttagadut... Ṭṭset tḍemnem... Ulac lweḥc nnig babatwen.\nṢyada n bururu deg uzal qayli\nTagi... D bururu i iruḥen ad iṣegged... A werǧin neḍri... Deg\nuzal qayli !... Netta yedderɣel ur yettwali... Ihi... Yettelweḥ\nakkagi... Yettelweḥ akkagi... Yuɣal... Yesla i kra n bu taccarin\nakkenni yeskerwic seddaw udarnu. Dɣa... iwwet fell-as. Dɣa...\nYeddem-it, yenna hha. Dɣa... Yewwi-t imir-nni ɣer lɛecc-is,\nyefka-t i warraw-is ad t-ččen. Ssyinna... Yuɣal daɣen ad diṣegged... Yettelweḥ daɣen akkagi... Yettelweḥ akkagi... Dɣa...\nMI d-yuɣal ɣer lɛecc-is... imir-nni... Yufa-t d asemmaḍ. YUfda\narraw-nni-ines mmeččen... Netta ziɣen... Bu taccarin-nni i\nsen-yewwi akkenni bururu-nni i warraw-is... Ziɣen d amcic...\nYeṭṭukkek uzger cenna\nLawan-nni n tefsut, dinna di tmurt... imeksawen ttarran-d\nazal. Axaṭer... Ticki yeqwa yiṭij, yettili nnaɛur. D aya iɣef\nttefɣen imeksawen ɣef zik lḥal... I wakken ad d-uɣalen zik...\nIhi... Yella yiwen umeksa akkenni... Ass-nni... Yettu iman-is.\nYeqqim daxel n yiɣẓer. Yella yeṭṭes balak... Dɣa... MI dyendekwi imir-nni... Yufa-d d azal... Dɣa... Yuzzel ɣer wanda\nakken yeǧǧa lmal-nni-ines... Dɣa... Iwala azger yeṭṭukkek.\nIwala daɣen aɣyul... Ula d netta yerfed taseṭṭa-s, yetbeɛ azgernni... Ula d aɣyul-nni yeṭṭukkek. Dɣa... Ameksa-nni yewhem...\nDɣa... Yelli allen-is... Yuɣal yenna-yasen :\n- Iṭṭukkek uzger... cenna ; i weɣyul, ayɣer yerna ?!...\nUla i k-yawin\nAss-nni... Neqqim akkagi di tejmaɛt nekk akked yiwen umɣar\nakkenni... Nettqessir ɣef leɣla d rrxa... Yuɣal... Nesla i leɛyaḍ.\nTerɣa ddunit... Acu-t sseɛqa-agi ?!... Yuɣal... Tɛedda-d yiwet\nteqcict akkenni... Dɣa... Nenna-yas :\n- Acu yeḍran akkagi ?...\nDɣa... Nettat tenna-d :\n- D leflantegga akked leflantegga i yettnaɣen...\nDɣa... Nekkini nniɣ-as :\n- Ad ruḥeɣ ad ten-fruɣ...\nDɣa... Amɣar-nni yenna-yi-d :\n- Aaa mmi, ula i k-yawin !... Tihidak... Ad d-rnunt fell-ak ikkil.\nTaxxamt n cciṭan\nYiwen akkenni d afellaḥ... Imegger deg uɛerqub... Dɣa... YUfa\nssaɛa... Yeddem-itt-id... Imuqel-itt akkagi... Imuqel-itt akkagi...\nYuɣal yewwi-tt akkagi s ameẓẓuɣ-is... Dɣa... Yesla-yas mi\nteqqar akken : Tek ! tek ! tek ! tek !... Yuɣal... Iɛawed-as daɣen\nimuqel-itt mliḥ... Dɣa yeffeɣ-it leɛqel... Dɣa... Yenna-yas :\n- Smellah rreḥman rrahim ! ... Tagi d taxxamt n cciṭan !...\nDɣa... Yeddem aẓru, yerẓa-tt.\nNhar li kanet zzefzafi\nZik-nni... Ṭṭelba ttemtaren inurar... Ass-nni ihi... Yiwen umɣar\nakkenni... Ruḥen-d ɣur-s ṭṭelba... Dɣa... Ufan-t-id akken kan\nyerra tizra. Netta, amɣar-nni... Ineqqel-d weḥd-s... Yessrwet\nweḥd-s... Yessazdeg weḥd-s... Dɣa... Meskin yencew. Dɣa...\nṬṭelba-nni nnan-as :\nṢebna ha f lḥadita... Had nnaɛma...\nḤram ɛlik u ḥlal ɛlina.\nDɣa... Amɣar-nni yeddem-d ɣer-sen tazzert... Yenna-yasen :\nNhar li kanet zzefzafi u nnefnafi...\nNtuma f lǧameɛ dafi\nWellah ma teddu men ṣafi !\nWala m lkerfi !...\nDi lgirra-nniTTilin lɛesker deg yiwet tqubbet akkenni, di\ntaddart-nneɣ... Ttɛassan dinna. Ad ceɛlen dinna rradyu... Dɣa...\nRradyu-nni ad tesṭeyṭuy ass kamel... Ass-nni ihi... Yiwet\ntemɣart akkenni... Tsell-as i rradyu-nni ass kamle... Dɣa...\n- Muqel kan !... Ziɣen daymi s-qqaren tasa urumi !... Wihin\ndaxel n tqubbet-inna... Wellah ar seg ṣṣbeḥ mačči yerra iles-is\nɣer daxel !... Nutni... Ur ugaden Rebbi deg-s !... Hah !... Wellah\nma fkan-as ula d afenǧal n lqahwa !...\nUr ḍaɛent ara\nYella yiwen umɣar akkenni zik-nni... Yeznuzu timellalin...\nYettruḥu s azaɣar... Yettaɣ-d dinna timellalin, yettɛawad-asent\nlbiɛ di tudrin. D tinna i d tafellaḥt-is. Ad ileḥḥu, ad yettberriḥ :\n- Wa aaara yaɣen timelli !... Aaa taɣem timelli !...\nDɣa... Medden akk qqaren-as Bu Tmelli... Ass-nni ihi... Ataya\nyewwi-d aqecwal n tmellalin, ileḥḥu. Yuɣal... Yewweḍ ɣer\nyiwen umkan akkenni... Dɣa... Yeḥnucceḍ... Dɣa... Iruḥ s netta\ns tmellalin-nni-ines... Nekkini ihi... Ɛeddaɣ ssyinna... Dɣa...\nUfiɣ-t-in yuɣal ɣef wudem, yeɣli ɣef tmellalin-nni s umcaḥ.\nAccaren-is, tamart-is, cclaɣem-is lxin akk deg ufareẓ-nni\nakked walim. Dɣa... Nniɣ-as :\n- Acu akka i k-yuɣen ?... Ahya a lmeḥna !... Atan rrẓent-ak akk\nDɣa... Netta akkeni imecceḥ... Yenna-yi-d :\n- Ur ḍaɛent ara... Swiɣ-tent.\nDaymi ṣekkren yirgazen\nAss-nni... Leḥḥuɣ akkagi...Dɣa... Mmugreɣ yiwet tmeṭṭut\nakkenni, terfa d ayen kan. Tleḥḥu trekkem weḥd-s weḥd-s...\nNettat ziɣen... Wissen anwa i s-yukren taqlaluct si tebḥirt-is.\n- Acu i kem-yuɣen akkagi a Nna Malḥa ?...\nDɣa... Nettat imir-nni... Teḥka-yi-d. Yuɣal tewwet akkagi gar\nifassen-is tenna-k :\n- Annaɣ a Ǧaɛfer a mmi !... Ziɣen daymi ṣekkren yirgazen !...\nLemmer ad afeɣ taqraɛt n lgazuz, ad tt-sweɣ !...\nArgaz-nneɣ d amcum\nSnat tlawin akkenni... Ass-nni... Qqiment di lḥara ufella\nsseḥmuyent iṭij... Ciṭuḥ akkagi ihi... Aten-aya leḥqen-d yiwet\ntmeṭṭut akked urgaz-is... Dɣa... Ssekkren čaqlala. Nutni...\nWidak-nni... Dinna kan i yella uxxam-nsen. Uɣalen-d si\nlexla... Leḥḥun-d abrid abrid. Yuɣal... Tameṭṭut-nni... Teqleb\nɣer urgaz-nni-ines... Dɣa... Tefka-yas abeqqa. Dɣa... Tameṭṭutnni akked urgaz-nni-ines... Kecmen s axxam-nsen... Snat\ntlawin-nni yesseḥmuyen iṭij... Ttferriǧent... Yuɣal... Wissen acu\nn tizit i tent-yeqqsen ula d nutenti... Dɣa... Ssekrent čaqlala...\nDɣa... Attaya tin akkenni i s-yefkan abeqqa i urgaz-nni-ines...\nTeffeɣ-d ɣur-sent, tenna-yasent :\n- Ahamt tura kennemti, dayen !... Ad tessusmemt !... Neɣ\nmulac... Teẓramt argaz-nneɣ d amcum... Yerna atan ibges-d !...\nYiwen akkeni d abuhal... Yezweǧ-as baba-s... Deg yiḍ-nni n\ntmeɣra ihi... Yekcem s axxam... Dɣa... Iruḥ ɣer yiwet teɣmert\nakkenni ad yeṭṭes dinna weḥd-s. Dɣa... Tenṭeq-d ɣur-s teslitnni, tenna-yas :\n- Yya ad teṭṭseḍ dagi... Dagi ay xir...\nDɣa winna... Yenna-yas :\n- Aawwah !... Nekkini ihi... Axir-iyi dagi. Dinna d tagertilt ɣef\nyiwen... Dagi d azembil ɣef sin.\nAss-nni... Tella tmeɣra di taddart... Ihi... Iḍebbalen... Lbarud...\nTiɣratin... Yeḥma useqqi. Lɣaci yettnezzih. Iḍebbalen-nni...\nwwin-d yiwen uqcic akkenni d aceṭṭaḥ. Yella yiwen umɣar\nakkenni... Yeqqim di tejmaɛt, yessikid. Yuɣal... Truḥ tiṭ-is ɣer\nuqcic-nni. Dɣa... Yessawel-as :\n- Ay aqcic !...\nYerra-yas-d uqcic-nni :\n- D acu ?...\n- Yya-d kan ɣer dagi a mmi !...\nDɣa... Aqcic-nni iqerreb-d ɣur-s :\n- A mmi... Tesɛiḍ atmaten-ik ?... Neɣ ḥala kečč i d-teǧǧa\n- Nekkini ihi... Sɛiɣ sin watmaten-iw... Maɛna... Ḥala nekkini i\nd-yeffɣen d aneɛmar gar-asen.\n- Ḥala keččini i d-yeffɣen d aneɛmar gar-asen ?...\nDɣa... Amɣar-nni... Imuqel... Imuqel... Yuɣal yenna-yas :\n- Teẓriḍ ihi a mmi... Ini-yas i yemma-k ad d-terr tawwurt...\nYexla uxxam-nwen !...\nYiwen akkeni... Mi iruḥ ad d-yaɣ aɣrum... Dɣa...Ad d-yaɣ\nrebɛa texbizin. Akkenni yal ass. Yuɣal winna yeznuzun\naɣrum... Yiwen wass yesteqsa-t yenna-yas :\n- Di leɛnaya-k... Ssefhem-iyi-d ayɣer akkagi tixbizin-agi-inek...\nAyɣer akkagi yal ass rebɛa ?...\nDɣa... Winna yerra-yas-d :\n- Tixbizin-agi-inu... Yal ass rebɛa; ih... Axaṭer... Yiwet i nekkini\nakked temɣart... Tis snat sserḍaleɣ-tt... Tis tlata tterraɣ-tt deg\nureṭṭal... Ma d tis rebɛa... Tinna ttḍeggireɣ-tt.\nDɣa... Winna yeznuzun aɣrum yewhem, yenna-yas :\n- Ay aḥbib... Nekkini wellah ma fehmeɣ tillewt deg wayen\nakkagi i d-teqqareḍ...\nDɣa... Winna yessefhem-as imir-nni yenna-yas :\n- Yiwet i nekkini akked temɣart-iw... Tinna tban. Tis snat\nsserḍaleɣ-tt... Meḥttub ttakeɣ-tt i warraw-iw... MI meqqrit ad\niyi-rren lxir. Tis tlata tterraɣ-tt deg ureṭṭal... Meḥttub ttakeɣ-tt i\nbaba d yemma axaṭer xedmen-iyi lxir. Ma d tis rebɛa... Tinna\nttḍeggireɣ-tt axaṭer ttrebbiɣ-d ayawaen... Tinna ttakeɣ-asen-tt i\nLlan sin akkenni... Akken kan i ddukulen. Mi twalaḍ yiwen\nseg-sen... Winna nniḍen ḥedru-t-id... Ihi... Ass-nni yella ssuq...\nDɣa... Yiwen seg widak-nni... Iruḥ ɣur winna nniḍen yessawelas s axxam...\n- Ma ad tettud ɣer ssuq ?...\n- Ṣa dipa...\nDɣa... Winna yerfa... Yenna-yas :\n- Amek akka Ṣa dipa ?!...Teẓriḍ ?!... Dɣa... Seg wass-agi d\ntasawent, ɣurek ad tuɣaleḍ ad iyi-d-tlaɛiḍ !... Amek ?!... Asmi\nakken di Tizi Wezzu... Mi akken i ɣ-d-yenna ubulis : Mird !...\nD nekkini i s-yennan Marsi... Tura... Tessneḍ Ṣa dipa keččini !...\nImi nebɣa taɛcucin\nYiwen uqcic akkenni... Yewweḍ d argaz... Maɛna... Lxedmaagi ur tt-yessin ara akk d acu-tt... Yufa-d kan baba-s ixeddem\nfell-as... Dɣa... Yuɣ kan akken tannumi... Yuɣal baba-s-nni\n- I tura keččini... Dayen tura !... Setḥi s yiman-ik... Kker ad\ntxedmeḍ ɣef yiman-ik !...\nDɣa... Aqcic-nni yenna-ays :\n- Ihi... Ma tebɣiḍ ad xedmeɣ... Zweǧ-iyi !...\nDɣa...Yuɣal baba-s-nni izweǧ-as... Dɣa... Aqcic-nni yuɣal\nixeddem... Ass-nni... Ata iɛedda-d yiwen akkenni... Dɣa... Yufat-id di tebḥirt ineɣɣec. Dɣa... Yewhem... Yenna-yas :\n- Aaw !... D kečč-ayagi ?!...\n- D nekkin...\n- Alxir ihi mi yeɛya lhemm !... Aql-ak-id txeddmeḍ tura !...\n- Iih acu tebɣiḍ ?!... Ad neẓẓu tibbucin imi nebɣa taɛcucin !...\nAd twehmeḍ neɣ ad tcukkeḍ\nAss-nni... Neqqim akkagi s kra n warrac akk akkenni di\ntejmaɛt... Dɣa... Atan ilḥeq-d yiwen umɣar akkenni, yerfa d\nayen kan. Netta... Ileḥḥu s tâɛewzin... Dɣa... Nekni nenna-yas :\n- Acu i k-yuɣen akka a Dda Leflani ?...\n- Dɣa... Netta yenna-d :\n- A twehmeḍ\nNeɣ ad tcukkeḍ...\nNeɣ ad k-id-tewqeɛ lmaɛna !...\nDɣa... Nekni nenna-yas :\n- Aah !... Lxir ncallah ?!...\n- Mmmi-nni !... Ilemẓi-nni !...\n- Iih... Acu i t-yupqen ?...\n- Lemmer ad teẓrem d acu i yi-d-yenna !...\n- Acu i k-d-yenna ?...\nDɣa... Netta, imir-nni yeqqim la ɣ-d-iḥekku :\n- Nekkini... La tettwalim deg-i... Aql-i uḍneɣ taqejjirt-iw... La\nleḥḥuɣ s taɛewzin... Ihi... Tamɣart-nni, ass-agi truḥ ad d-tawi\nisɣaren... Nekkini qqimeɣ deg uxxam ɛusseɣ imecṭuḥen-nni.\nYuɣal... Ciṭuḥ akkagi... Atan yuki-d umecṭuḥ-nni eeg-sen. Dɣa,\nimir-nni kan... ATan ikcem-d mmi-nni... Ilemẓi-nni... Dɣa...\nNekkini nniɣ-as :\n- Ɣurek ihi a mmi ttxilek... Muqel gma-k... Awi-d akka dɣa,\nddem-iyi-t-id ɣer dagi... Nekkini teqreḥ-iyi tqejjirt-iw...\nDɣa... Mmi-nni... Ilemẓi-nni... Imir-nni... Yessaked...\nYessaked... Yuɣal yenna-yi-d :\n- Aawwah !... Ḍebber aqerru-k !...\n- Amek ?!...\n- Mačči... Turew-it tdekkart... Ad t-tɛelleq teɣliṭ !...\nImi keččini ur tettaɣeḍ ara\nYiwen akkenni qqaren-as Dda Bussaɛd... D ttajer... Yettaɣ\nyeznuzu... Ass-nni ihi... Yewweḍ-d ɣer tiɣilt n Ṭṭelba... Yewwid aɣyul, yebɣa ad t-yezzenz. Dɣa... Yebda la t-id-yetcekkir...\n- Haah !... Yyaw tura ad twalim !... Anda ara tafem aɣyul am\nwagi !... Aawwah !... Aɣyul-agi d trisitik... D labyu... Yerna\naɣyul-agi... Ad s-tɛebbiḍ tacekkart n uqenṭar... Yerna ad ternuḍ\nDɣa... Widak-nni yak yellan dinna... Ssikiden. Yuɣal inṭeq-d\nyiwen uqcic akkenni d amecṭuḥ... Yenna-yas :\n- A Dda Bussaɛd !...\n- D acu ?!...\n- Tacekkart-agi-inek... Amek ?... Teččur neɣ d tilemt ?...\nDɣa... Dda Bussaɛd... Yezɛef yenna-yas :\n- A ddin yemma-k !... Imi keččini ur tettaɣeḍ ara... Wi kyennan ad d-tneṭqeḍ ?!...\nYiwet tmeṭṭut akkenni... Tesɛa sebɛa warraw-is. Zedɣen akk\nakkenni di Leɛzib. Xeddmen tafellaḥt... Ččan, swan, rebḥen,\nuifan-t... Iḍ-nni ihi... Tella tmeɣra di taddart-nsen... Dɣa...\nArraw n tmeṭṭut-nni... Ɛewqen. Axaṭer... Beɣɣu bɣan ad ruḥen\nad nezzhen i tmeɣra. Maɛna... Ur bɣin ara ad ǧǧen yemmatsen weḥd-s. Yuɣal nnan-as :\n- Ihi... Ad nruḥ s nnuba...\nTenṭeq-d yemma-tsen tenna-yasen :\n- Ala a tarwa... Ruḥet kan ad tedduklem... Nekkini... Ad qqimeɣ\ndagi weḥd-i... Ulac aɣilif...\nDɣa... Widak-nni... Ruḥen dduklen. Ma d tameṭṭut-nni...\nTeqqim weḥd-s. Dɣa... Atan uwaɣzeniw... Ikcem-as-d s axxam.\n- Ansi ara kem-bduɣ ?...\nTameṭṭut ur tt-yeffiɣ ara leɛqel... Tenna-yas :\n- Arǧu ihi tura... Uqbel ad iyi-teččeḍ...Ad k-id-cekkreɣ ciṭuḥ...\nAwaɣezniw iɛǧeb-as lḥal... Yenna-yas :\n- Ihi... Ma tcekkreḍ-iyi-d ciṭuḥ... Wellah ar ɣas...\n- Ihi... Yya-n ɣer unnar...\nDɣa... Tewwi-t ɣer unnar-nni zdat uxxam... Dɣa... Tserreḥ i\nwaɣec-is. Teddawar i unnar-nni, tesbuɣur... Teqqar :\nAd cekkreɣ sidi awaɣezniw...\nAy arraw-iw !...\nAkken... Akken... Armi yuɣal ula d awaɣezniw-nni... Ileḥḥu\ndeffi-s... yesbuɣur ula d netta... Yeqqar :\nArraw-nni n tmeṭṭut iruḥen ad nezzhen i tmeɣra, ǧǧan yiwen\ndeg-sen ad yettak tameẓẓuɣt. Dɣa... Winna... Akken kan yesla i\nyemma-s tettɛeggiḍ... Iruḥ yessawel-asen i wiyaḍ. Dɣa...\nRuḥen-d imiren d tazzla. Nutni s lemkaḥel... Dɣa... Akken kan\nd-wwḍen ɣur uwaɣezniw-nni... Dɣa ttekkan-as.\nCumm, a Lmesɛud, tura rriḥ\nLlan sin akkeni d atmaten... Zedɣen deg yiwet lḥara... Tiwen\ndeg-sen d axeddam. Yesɛa izgaren... Tisita... Ulli... Tibḥirin...\nIgran... Dɣa... Hatan kan... Hatan kan... Ass kamel ad iḥebbek.\nMa d winna nniḍen... qqaren-as Lmesɛud... Netta ur ixeddem\nur ireddem... Mi yuli wass... Winna ad yekker zik. Ad iruḥ ad\nyeks... Ad yekrez... Ad d-iḥucc... Ma d Lmesɛud-nni... Mi iwala\nkan akkenni gma-s-nni yeffeɣ... Dɣa netta... Imir-nni ad yessali\ntaduli ɣef uqerruy-is... Dɣa... Ad s-yini :\n- Ṭṭes a Lmesɛud, tura rtiḥ !...\nAkkenni yal ass. Asmi terbeḥ tefsut imir-nni... Dɣa... Winna...\nTisita-nni-ines urwent-d... Tibḥirin-nni-ines grent-d... Qqimen\nibawen... Taǧilbant... Yeqqim uyefki... Iɣi... Ikkil... Ma d\nLmesɛud-nni... Netta imir-nni... Yettwali kan s wallen-is...\nDɣa... Winna... Mi yekker kan... Ad yeddem aqbuc n yiɣi ad st-yawi i Lmesɛud-nni alamma d tawwurt-nni-ines... Dɣa... Ad\ns-icexxer dinna... Ad s-yeqqar :\n- Cumm, a Lmesɛud, tura rriḥ !... Cumm, a Lmesɛud, tura\nDdwa i wallen\nYiwen akkenni iruḥ ɣur ṭṭbib yenna-yas :\n- Efk-iyi-d ddwa... Teqreḥ-iyi tɛebbuṭ-iw...\nDɣa... Ṭṭbib-nni yerra-yas-d :\n- Arǧu tura... Ad nwali qbel d acu i k-yuɣen...\n- Aawwah !... Nekkini ihi... Ulac acu i yi-yuɣen... D ciṭuḥ n\nuɣrum kan akkenni yemjenǧar i ččiɣ... Dɣa... Atan tura teqreḥiyi tɛebbuṭ-iw...\nDɣa... Ṭṭbib yefka-yas-d ddwa... Yenna-yas :\n- Ax ihi ddwa-agi uqqem-it i wallen-ik.\nDɣa... Winna yewhem... Yenna-yas :\n- Amek ?!... Nekkini nniɣ-ak teqreḥ-iyi tɛebbuṭ-iw... Keččini\ntura... Tefkiḍ-iyi-d ddwa i wallen-iw !...\n- Ih!... Axaṭer lemmer d tidet dɣa tesɛiḍ allen tettwaliḍ... Amek\nara teččeḍ aɣrum yemjenǧaren ?!...\nAd am-aruɣ, aruɣ-am\nYiwet tmeṭṭut akkenni... Yekkat-itt urgaz-is. Ihi... Teẓra yiwen\nccix akkenni... Dɣa... Teḥka-yas... Tenna-yas :\n- Anɛam a ccix...Ihi tura... Ilaq ad iyi-taruḍ akken ur iyi-yekkat\nDɣa... ccix-nni... (Netta, win i s-yefkan amehraz, ad s-yaru\nayen i s-yehwan), yenna-yas :\n- Ur ttagad ara a xalti... Ayagi d ayen isehlen :\nI yecban ihenwiḍen\nAmehraz-iw, a t-awiɣ...\nAd aliɣ Icerriḍen\nMa yewwet-ikem, ur iyi-d-terziḍ...\nMa yeǧǧa-kem, akken nniḍen\nDi ssuq, d ikerri\nYiwen akkenni qqaren-as Ṣaleḥ... Ass n teswiqt n lɛid, ṣṣbeḥ\nziki... Tceyyeɛ-it yemma-s ɣer ssuq i wakken ad d-yaɣ ikerri...\nIhi... Yewweḍ ɣer ssuq... Dɣa... Yebda yettmuqul. Yuɣal yufa\nyiwen ikerri akkenni, iɛǧeb-as, dɣa... Yuɣ-it-id. Yerra-tid ɣer\ntkerrust... Yewwi-it-id s axxam. Mi d-yewweḍ ɣer taddart...\nImir-nni yessers-d ikerri-nni... Anda i d-yessers ikerri-nni...\nLlan dinna kra n werbaɛ akkenni... Qqimen dinna ssikiden.\nDɣa... Yenṭeq-d yiwen deg-sen yenna-yas :\n- Acḥal akkagi i d-tuɣeḍ tixsi-agi a Ṣaleḥ ? ...\n- Qaḥqa d tixsi ! ... A wagi... D ikerri i d-uɣeɣ i lɛid !...\nDɣa... Widak-nni akk yellan dinna...Ṭreḍqen d taḍṣa...\nWinna...Imir-nni... Imuqel akkagi ikerri-nni-ines... Dɣa...\nYufa-t d tixsi. Dɣa... Yerfed akkagi ifassen-is... Yenna-yas :\n- Wellah ar di ssuq ar d ikerri !...\nAyen i ɣef ttnadiɣ, ufiɣ-t\nSin akkenni mxaṭaren... Yiwen yenna-yas :\n- Nekkini... Ad kecmeɣ tiẓgi ihin ɣas yella deg-s uwaɣezniw...\nDɣa... Winna nniḍen... Yefka-yas tagest yenna-yas :\n- Ax ihi tagest-agi... Reṣṣi-tt dinna... Akken azekka ṣṣbeḥ dɣa...\nAd tt-in-afeɣ dinna d limara.\nDɣa... WInna yegla s tagest-nni, iruḥ. Ihi... Yekcem tiẓgi-nni...\nYebda yettreṣṣi... Deb ! Deb ! Deb ! Dɣa yeslaèyas-d\nuwaɣezniw-nni. Dɣa... Ataya la d-yesderduf... Dɣa... Winna\nyekker ad yerwel... Maɛna... Aawwah... Ur yezmir ara...\nYeɛreḍ, yeɛreḍ... Ulac. Netta ziɣen... Tagest-nni ireṣṣa-tt deg\nucḍaḍ n ubernus-is... Dɣa... Awaɣezniw-nni yeẓẓel-d afus-is\nɣur-s. Dɣa... Winna yenna-yas :\n- Uqbel ad iyi-teččeḍ... Ma yehda-k Rebbi... Eǧǧ-iyi ad ssiwleɣ.!\nDɣa... Winna... Yessawel imir-nni yenna-yas :\n- Aaa wihin ugemmaḍ-inna !... Ayen i yi-tenniḍ giɣ-t... Ayen\niɣef ttnadiɣ, ufiɣ-t...\nDɣa... Awaɣezniw-nni yenna-yas qemmuc baba... Yečča-t.\nYiwen wass i tkeḥḥel tyaziḍt...\nTagi... D yiwen tyaziḍt akkenni... Ass-nni ihi... Wissen teqqesitt tizit neɣ amek... Truḥ tewwi-d uzzu... Tessefsi-t... Tuqqem\ntimmi... Tuqqem ḥmimuc... Teffeẓ agusim... Tkeḥḥel... Tezwi\nakk tiferrawin-is... Teffeɣ-d s abrid. Dɣa... Tedda tetzuxxu,\nimir-nni. Anda twala tamduct... Ad truḥ ad tmuqel iman-is\ndaxel-is... Netta ziɣen... Iguber-itt-id ufalku... Dɣa... Ciṭuḥ kan\nakkagi... Yewwet-d fell-as... Yenna-yas :\n- Yya... Fell-am i ttnadiɣ...\nDɣa... Yeddem-itt gar waccaren-is, iɛella yis-s deg yigenni...\nDɣa... Seg wass-nni... I d-yeqqim wawal-agi :\nAṣekran akked uqemmar\nYIwen akkeni... Iruḥ ad d-izur... Ihi... Ileḥḥu... Yufa iṣekranen.\nYufa-ten sersen-d aɣrum... Sserdin... D teqraɛtin n ccrab.\nDɣa... Tessen, ttqessiren. Dɣa... Winna isellem fell-asen yennayasen :\n- Ssalam ɛlikum !...\n- Ssalam u reḥmatu llah... Yya besmellah...\nWinna ikemmel abrid-is... Yelḥa ciṭuḥ... Yuɣal... yufa\niqemmaren... Yufa-ten-in tturaren lpukir neɣ wissen d acu i\ntturaren. Dɣa... Isellem daɣen fell-asen ula d widak yennayasen :\nUla yiwen deg-sen mačči yerra-yas-d. Acu kan i wumi yesla\nwinna... Yesla i yiwen seg iqemmaren-nni yenna-yas :\n- Jerri yemmat yemma-s !...\nDɣa... Winna yeǧǧa-d awal-agi :\n- Yif-it meyya iṣekranen wala yiwen uqemmar.\nCcan, ya ɛaḍim ccan !...\nYiwen akkeni... Iruḥ ad iqaqqeḥ... Netta... Iqqen abernus...\nyerra aqelmun ɣer iḍarren. Dɣa... Kullec ɣer uqelmun-nni.\nDɣa... Mi ifuk, imir-nni... Imuqel akkagi... Dɣa... Yufa\niyennaten-nni ulac-iten. Dɣa... Yenna-yas :\nUr ẓriɣ d acu i ten-yeččan !...\nLlant snat tlawin akkenni d tiǧiratin... Yiwet tesɛa tafunast,\ntayeḍ tesɛa taɣaḍt. Ihi... Mi d-yeḥder ad ssendunt iɣi... Lall n\ntfunast-nni... Ad tɛelleq kra n tfeqlujt akkenni annect-ilatt...\nDɣa... Ad tessenduy... Ad s-teqqar :\n- Sidi Rebbi, rnu-d lxir, sidi Rebbi rnu-d lxir... Besmellah u\nlbaraka... Besmellah u lbaraka...\nMa d lall n taɣaḍt... Ad tɛelleq kra n tfeqlujt akkenni d\ntamectiṭuḥt... Dɣa... Ad tessenduy... Ad s-teqqar :\n- Ddeqs-nneɣ !... Ddeqs-nneɣ !...\nD tawwurt i s-yennan :\nErr-iyi, ad rreɣ lada.\nAwal-agi... Qqaren-t medden akkagi... Axaṭer... D ayen yellan...\nMaḍi deg yiwen uxxam akkenni... Ihi dɣa am wakkagi... At\nuxxam-nni... Ass-nni ǧǧan tawwurt teldi. Dɣa... Yekcem-asen\nuwaɣezniw s axxam. Iqeddem-it-id usemmiḍ. Dɣa... Iqerreb\nɣer lkanun... Yeqqim ad yessḥmu... Dɣa... Awaɣezniw-nni\nyenṭeq ɣer lall n uxxam-nni, yenna-yas :\n- Err tawwurt ammar win i d-ikeccmen !...\nDɣa... Tinna, terra-yas-d :\n- Tura... Daɣen... Ulac win ara d-ikecmen nnig-k akin !...\nLllan sin akkenni d atmaten... Sɛan taxxamt uqecwal di\nMelyana. Ẓẓaden iqecwalen... Znuzuyen i lkulun. Zik-nni ihi...\nYeḥder-d yennayer... Yerna yewwet udfel... Dɣa... Widak-nni\nmmektan-d tamurt. Netta... Amecṭuḥ-nni... Melmi kan i\nyezweǧ. Dɣa... Yefreḥ, yenwa ad iruḥ ad yesɛeddi kra n wussan\ndi tmurt. Yuɣal... Yekker-d dadda-s-nni yenna-yas :\n- Nekkini ihi... Aql-i ad ruḥeɣ ɣer tmurt... Axaṭer d leɛwacer...\nKeččini... Ad teqqimeḍ dagi... Ad tɛesseḍ taxxamt-agi-nneɣ n\nDɣa... Amecṭuḥ-nni yuɣ-itt kan mkemmda... Yessusem... Yuɣal\nimir-nni, yewwi-d asefru-agi, yeqqar-as :\nAql-iyi di Melyana...\nAggur n ccetwa...\nMi d-nekker, nezzi i lkanun.\nAdfel yuɣ-d timura...\nUla ansi d-nawi ageṭṭum.\nAy ul icedhan Faḍma...\nAmek ara rebbiɣ aksum ?!...\nAmɣar-nni n tesraft\nYiwen umɣar akkenni, ulamma teǧǧa-tgecrirt... Maɛna\ndaymen tiṭ-is ɣef nnḍer. Dɣa... Icewwel at uxxam. Si ṣṣbeḥ\nalamma d tameddit i la yettnebbih fell-asen... Ḥadret wihin...\nƔurwat tihin... Dɣa... At uxxam-nni ɛyan deg-s. Ihi... Yuɣal\nmcawaren fell-as. Amek ara s-xedmen i umɣar-nni i wakken\nad thennin seg-s ?... Yuɣal ihi... Ɣzen tasraft... Dɣa... gren-t\ndeg-s. Ttaken-as ciṭuḥ n lqut ɣer daxel n tesraft-nni. Ǧǧan-t\ndinna. Armi d yiwen yiḍ akkenni... Dɣa... At uxxam-nni slanas i umɣar-nni yesreɛruɛ daxel n tesraft-nni. Dɣa... Kkren-d\nwarraw n umɣar-nni nnan-as :\n- Wagi ad ɣ-yesderwec... Wagi !...\nYuɣal... Yiwen deg-sen iḍal s addaynin... Dɣa... Yufa-n aɣyulnni ulac-it. Ziɣen... Wissen wi t-in-yettun di lexla.\nDɣa...Ceyyɛen imir-nni yiwen deg-sen ad iruḥ ad t-id-yawi...\nDɣa... At uxxam-nni... Ssuffɣen-d imir-nni amɣar-nni si\ntesraft-nni-ines. Ufan-t ziɣen yeṣleḥ...\nTaqejjirt-agi tlaq i rkab\nZik-nni... Asmi terbeḥ ddunit...Win iḥeqren iman-is...\nMedden... Qqaren-ak : Ad iɛenni kan ɣer sidi Rebbi, ad s-yini\nkkes-iyi... Dɣa... Ad d-truḥ ɣur-s teblaḍt seg yigenni, ad ttemḥeq. Ass-nni ihi... Ifker yeḥqer iman-is ula d netta. Dɣa...\nYeqqim akkagi yesseḥsab... Yeqqar-as :\n- Llah Llah a Rebbi ! ... I tura, nekkini dɣa... D acu-tt ddunit-agi\nideg lliɣ ?!... Ssya d lluḥ, ssya d lluḥ... Daxel yezdeɣ-iyi rruḥ. I\ntura... Nekkini dɣa i wumi-yi ?!...\nDɣa... Yesla i rrhis. Yessaked s igenni... Dɣa... Iwala tablaḍt-nni\ntetṣubbu-d. Yerfed taqejjirt-is yenna-yas :\n- Eccc !... Taqejjirt-agi tlaq i rkab !...\nDɣa... Seg wassen, tablaḍt-nni tɛelleq kan akkenni gar yigenni\nAdellas yewweḍ amalu\nYella yiwen akkenni zik-nni... Deg At Lɛic... Yezdeɣ deg\nuɛecciw. Aɛecciw-nni iseqqef s udellas. Ihi... Asmi yezweǧ,\nyewwi-d iḍebbalen... Inced-d lɣaci. Yuɣal... Taqeffaft akked\niḍebbalen-nni ruḥen ad d-awin tislit. Dɣa... Ataya yekker-d\nwaḍu, yetsuḍu... Yeqleɛ akk ddunit... Dɣa... Yessafeg akk\nadellas-nni. Aɛecciw-nni yeqqim akkenni bla ssqef. Dɣa...\nTaqeffaft-nni akked iḍebbalen-nni mi d-uɣalen imir-nni...\nWwin-d tislit... Ufan-d yeḍra ubaxix. Dɣa... Imir-nni... Lɣacinni akk yal yiwen d acu yeqqar. Yuɣal yenṭeq-d Dda Ɛumar,\nyenna-d asefru yeqqar :\nA Ɛebḍella Crif deg Uqbu,\nAs-d a k-neḥku...\nAxxam... Ibedd g lafic.\nAdellas yewweḍ amalu.\nTeḍra lwexda g At Iɛic.\nLemmer zik i temmuteḍ\nTagi... D Dda ƐLi, ccaf-nni-nneɣ, asmi akken i nxeddem abrid\nukerrus. Dda Ɛli yesɛa aɣyul...Dɣa... Yettruḥu yis-s ɣer lxedma.\nDɣa... Mi d-yewweḍ imir-nni... Ad yawi aɣyul-nni-ines ɣer\nlexla n yiwen akkenni, yessen-it. Ad t-yeqqen dinna ɣer\ntzemmurt. Azal n sin wagguren, netta ixeddem akkenni...\nYiwen mačči yenna-yas-d kra. Ass-nni ihi... Nesla i wahruḥu...\nAcu-t akkagi ?... Ziɣ ar d lall n lexla-nni i yettɛeggiḍen ɣef\nuɣyul-nni yeqqnen ɣer tzemmurt-nni... Teqqar-as :\n- Ad tig Rebbi d aɣyul ara yeččen imawlan-is !...\nRregmat... Ddeɛwat... D axeṣṣar. Tezɛef mačči d kra. Dɣa... Dda\nƐli mi yesla akkenni... Iruḥ ɣur tmeṭṭut-nni yenna-yas :\n- A ayexti... Xzu cciṭan. Aɣyul-agi... Inu.\nDɣa... Tinna tenna-yas :\n- Ma inek d acu ?!... Ad ig Rebbi yečča-k dɣa !...\nDda Ɛli imuqel... Imuqel... Yuɣal yenna-yas :\n- Teẓriḍ ihi... Kemmini... Wellah ar lemmer zik i temmuteḍ...\nAr yili m-bniɣ taqubbet ‘ee... ‘ee... ‘ee... n yiẓẓan !...\nTagi... Asmi srafgen yifrax... Lbaz yenna-yas :\n- S lɛawen-ik a Rebbi...\nDɣa yefferfer. Wayeḍ akken... Wayeḍ akken... Win inedhen s\nlɛawen n Rebbi ad yefferfer... Tayaziḍt... Nettat, mi d-tewweḍ\nnnuba-s, tenna-yas :\n- S lɛawen-iw !...\nDɣa teɣli din. Hatan ihi ayɣer tayaziḍt ur tezmir ara ad tesrifeg.\nAqelmun-nni yeččan imensi\nTagi... Deg yiwet tmeɣra akkeni, yiwen wass... Llan iqeffafen\ntetten imensi. Ihi... Yiwen deg-sen itett... Yettarra lqut, s tuffra s\naqelmun-is. Netta... Bab n tmeɣra-nni ziɣ iwala-t-id. Atan\nyewwi-d lqahwa i widak-nni yeččan imensi... Dɣa... Mi dyewweḍ ɣur winna imir-nni... Yefka-yas afenǧal n lqahwa i\nnetta... Yerna yesmar afenǧal nniḍen n lqahwa ɣer daxel\nuqelmun-nni-ines. Dɣa... Winna yekker... Yenna-yas :\n- D acu-t uyennat-agi ?!... Tedrewceḍ neɣ ?!...\nDɣa... Bab n tmeɣra-nni yenna-yas :\n- Ur drewceɣ ara... Nekkini fkiɣ-asen akk afenǧal n lqahwa i\nwidak-agi yeččan imensi... Mi d-wwḍeɣ ɣer uqelmun-agiinek... Ula d wagi yečča imensi... Ilaq ad as-fkeɣ afenǧal n\nYiwet teqcict akkenni... Tedda d tislit. Azekka-nni ṣṣbeḥ...\nTulawin n taddart usant-d akk ɣur-s i wakken ad tt-ẓrent...\nIhi... Ufant-d tislit ulac acu ara d-inint deg-s. Yuɣal tenṭeq-d\nyiwet deg-sent tenna-yas :\n- Tislit-agi...Eemm... Amessaḍ yugar wayeḍ...\nTidak-nni nniḍen... Ssusment kan. Dɣa... Tislit tenna-yas :\n- Ay ahruḥu... At taddart-agi d at teklamt !... Ufan-d lɛib i\nYiwen uqcic akkenni... Yerwel-d si lɛedker. Dɣa... Waḥed seta\nwagguren akkenni... Netta irewwel... Iǧadarmiyen ttnadin fellas. Ass-nni ihi... Ɣlin-d fell-as, dɣa ṭṭfen-t. Cudden-t-id imirnni, zzuɣren-t-id ɣer taddart. Dɣa... Kecmen imir-nni s axxam\nn uqcic-nni... Ttqelliben lqecc-nni-ines n lɛesker anda t-yerra.\nYuɣal... Qellben... Qellben... Dɣa... Ufan akaskiḍ-nni-ines n\nwuzzal... Tettarew deg-s tyaziḍt. Ugan abalṭun-nni-ines\nyeggan fell-as uqjun... Iǧadarmiyen ččan timess... Dɣa... Fkanas kra n zhuṭ i uqcic-nni... Netta... Imir-nni, yewwi i\niǧadarmiyen-nni ɣer uddaynin... Yemla-yasen takrabaṭ-nniines akked lǧib n userwal... Ḥala ayen i d-yeggran seg userwalis. Takrabaṭ-nni-ines... Yerra-tt d rrebg i taɣaḍt... Ma d lǧibnni... Yerra-t d tagrabt i tmaẓẓagt-is.\nAy iɣi ssendunt lemluk\nYiwen wass... Neqqim akkagi nettqessir nekk akked yiwen\nakkenni d abusṭawi, d aḥbib-iw...Dɣa dinna di lbusṭa... Ssaɛa\nad tili ahat imir-nni d zzuǧ neɣ zzuǧ u nefṣ... Ciṭuḥ akka\nihi...Attan truḥ-d tmeṭṭut-nni i d-itennḍen dinna di lbusṭanni... Tewwi-d imesleḥ, abelyun d ucifun... Dɣa... Abusṭawinni yenna-yas :\n- Acu-t akkagi a Nna Xelluǧa ?... Acu tebɣiḍ ɛni ?...\n- Ulac a mmi... Nekkin usiɣ-d kan ɣer ccɣel-iw...\n- Ay iɣi ssendunt lemluk, a Nna Xelluǧa !... Ssaɛa... Attan akken\nkan tewweḍ d zzuǧ... Yak mazal lḥal a Nna Xelluǧa... Kemmini\ntbedduḍ ccɣel-im ɣef seta n tmeddit !...\nTamacahut n lekdeb\nYella yiwen akkenni d amarkanti... Yesɛa sebɛa warrac...\nYiwen wass asmi meqqrit warrac-nni... Yenṭeq-d umenzu-nni\n- A baba... Bɣiɣ ad ruḥeɣ ad beddleɣ tamurt.\nBaba-s-nni ur yebɣi ara. Yuɣal iserreḥ-as... Yezfka-yas\naɛudiw... Yerna-yas tawemmust iṣurdiyen... Dɣa winna yenna\nhha... Yeqqim akkenni aseggas... La lexbar, la lewṣaya. Yuɣal\nwis sin-nni yenṭeq-d daɣen ula d netta yenna-yas :\n- Ad ruḥeɣ...\nAkkenni armi d wis seta. Ihi yeqqim-d umecṭuḥ-nni d\naneggaru. Yuɣal ula d winna... Yeḥres baba-s... Iserreḥ-as\ndaɣen ula i netta. Aqcic-nni ihi... Iruḥ. Ileḥḥu, ileḥḥu... Yeɣli-d\nyiḍ. Yuɣal aqcic-nni... Iwala tafat ɣer yiwen umkan akkenni...\nDɣa... Yerra ɣer-s. Mi yewweḍ ɣer dinna... Imir-nni... Yufa-n\nyiwen umɣar akkenni...Yenna-yas :\n- A baba amɣar... Ma ulac aɣilif... Ad nseɣ dagi ɣur-k iḍ-agi...\nAmɣar-nni yefreḥ... Yenna-yas :\n- Qim a mmi... Akkagi dɣa meqqar ad nqesser ciṭuḥ...\nAqcic-nni akked umɣar-nni...Ččan imensi... Dɣa qqimen ɣer\nrrif n lkanun ttqessiren... Amɣar-nni yenna-yas :\n- Ihi tura a mmi... Awi-yi-d tamacahut ideg ulac A macahu...\nNeɣ ad k-tt-id-awiɣ nekkini... Acu... Ad cerḍeɣ fell-ak... Ma d\nkeččini i irebḥen, ad tawiḍ akk ayen sɛiɣ... Ma d nekk i\nirebḥen, ad awiɣ akk ayen tesɛiḍ... A k-ssufɣeɣ si tcekkart...\nAqcic yeqbel... Yebda tamacahut yenna-yas :\n- Asmi yemmut umɣar n jeddi... Nekkini lliɣ d ameksa. Ihi...\nUsiɣ-d si lexla... Walaɣ tulawin teffɣent-d seg uxxam-nneɣ.\ndɣa steqsaɣ-tent :\n- D acu akka yellan ?\n- D amerbuḥ jeddi-k a mmi ! ...\nNekkini ferḥeɣ d ayen kan... Ruḥeɣ d tazzla... Mi wwḍeɣ s\naxxam imir-nni... Ufiɣ-n setti terba amɣar-nni n jeddi i dilulen... Nniɣ-as :\n- Awi-t-id akkagi ad s-dehneɣ taqerruyt-is...\nDɣa... Setti tefka-yi-t-id, truḥ tewwi-d taqlilt n zzit. Akken\nɛeddaɣ ad s-uqqmeɣ i jeddi ciṭuḥ n zzit i tqerruyt-is... Yeɣli-yi\nɣer daxel n teqlilt-nni... Dɣa... At uxxam yeffeɣ-iten leɛqel...\nNekkini ruḥeɣ s addaynin... Briɣ-d i uɛudiw-nni... Tebɛeɣ jeddi\nɣer daxel n teqlilt-nni... Ufiɣ-n ddunit teɛmer... S tmara i\nsɛeddayeɣ aɛudiw-nni-inu gar lɣaci... Yefka-yi-d Rebbi kra n\nmedden akkenni... Ṭṭfen-iyi-d jeddi-nni. Fkan-iyi-t-id...\nNekkini imir-nni wwiɣ-t-id s axxam.\nFerḥen akk at uxxam. Tamɣart n setti tebri-d aɛeqqa uǧilban i\nwakken ad d-tesseww tacnint. Yuɣal... Tasilt-nni tekkuffet-d...\nTacnint-nni tɛedda di tzuliɣt... Tennɣel s aɛerqub-nni seddaw\nlḥara. Dɣa... Yessenṭeḥ-itt-id Rebbi imir-nni dinna d aǧilban...\nAmɣar-nni i wumi iḥekku uqcic-nni... Tebda tetsummu-t\nlqaɛa. Aqcic-nni yettkemmil... Yenna-yas :\n- Mi d-teḥder tmegra... Newwi-d imestejar... Newwi-d\niwiziwen... Akkenni negguma ad neḥyu... Nuɣal ɣer uneqqel...\nNneqqel ɣef ytiserdyan, debren... Nneqqel ɣef yiɣyal, debren...\nNruḥ newwi-d ayaziḍ nettneqqil fell-as... Yuɣal ula d winna\nyedber... Dɣa nekkini imir-nni... Ddmeɣ-d tazerraɛt n ddellaɛ\nuqqmeɣ-as-tt i uyaziḍ ɣef uɛrur-is... Dɣa Rebbi yefka-d ddellaɛ\nɣef uɛrur n uyaziḍ-nni... Ččan at uxxam... Nefka i at taddart...\nAkkenni ddellaɛ-nni yugi ad ifak... Mi nečča ddellaɛ...\nYewweḍ-d lawan n userwet... Ur nufi ara anda ara nuqqem\nannar... Aahya ssiɛqa !... Nekkini ufiɣ-d amkan... Ɣef tqacuct n\ntulmut... Dɣa nḍerra annar a sidi... Yeqqim-d kan ad nessali\nizgaren... Ncudd izgaren s umrara, yeqqers... Ncudd-iten s\nsnasel, qqersent... Ncudd-iten s tzitmiwin, qqersent... Nekkini\nɛeddaɣ ɣer yizgaren-nni fkiɣ-asen ad ččen lkermus... Dɣa win i\nnejbed seg yileddayen-nni n lkermus, dɣa yuli... Ihi nesserwet a\nsidi... Ciṭuḥ akkagi sliɣ i tsekkurt tesmurjuḥ... Qellbeɣ akk\nddunit... Ulac. Ziɣen tasekkurt-nni tuqqem lɛecc-is daxel\numeẓẓuɣ n uzger-nni... Nekkini greɣ afus-iw daxel umeẓẓuɣnni n uzger... Ufiɣ aqdaḥ deg-s rbaɛṭac tmellalin... Ddmeɣtent-id, wwiɣ-tent-id s axxam... At uxxam-nneɣ di rbaɛṭac yidsen... Ččan rbaɛṭac, rbaɛṭac... Lǧiran-nneɣ di rbaɛṭac ččan\nrbaɛṭac, rbaɛṭac... Ugarent-d rbaɛṭac...\nDɣa... Amɣar-nni i wumi i d-iḥekku uqcic-nni... Tsumm-it\nlqaɛa... Acu kan uqbel ad yedrem maḍi... Yenṭeq-d ɣur uqcicnni yenna-yas :\n- Ihi a mmi... D nekkini i iɛerran atmaten-ik...\nDɣa... Yemla-yas i uqcic-nni anida llan watmaten-nni-ines.\nAqcic-nni... Iruḥ yejmeɛ-iten-id... Dɣa yerra-ten-id s axxam.\nUbehlul-agi, d yiwen akkenni n ttajer... Yettaɣ, yeznuzu...\nYiwen wass... Yusa-d si ssuq... Yuɣ-d sebɛa yiɣyal... Ihi, yerkebd yiwen seg yiɣyal-nni... Yenher-d seta-nni nniḍen. Mi yeḥseb\niɣyal-nni, ad yaf setta... Mi ten-yeḥseb ad yaf setta... Dɣa\nyeɛweq deg yiman-is. Mi d-yewweḍ s axxam imir-nni...\nYenṭeq ɣer tmeṭṭut-is yenna-yas :\n- Lemmer ad am-iniɣ ihi... Ass-agi kellxen-iyi di ssuq... Uɣeɣ-d\nsebɛa yiɣyal... ATan ixuṣṣ-iyi yiwen...\nNetta mazal-it kan akkenni s ufella n uɣyul-nni wis sebɛa.\nDɣa... Tameṭṭut-nni-ines tenna-yas :\n- Amek akkagi ixuṣṣ-ik yiwen... Nekkini la ttwaliɣ tmanya\nyiɣyal ayagi !...\n- Aha berka, ah !...\n- Setta yiɣyal atnan zdat-k... Wis sebɛa trekbeḍ fell-as... Wis\ntmanya... D keččini.\nTeffẓen akk medden\nTella yiwet temɣart akkenni, zik-nni di taddart-nneɣ, qqarenas Setti Ḥedduqa... Ad tesɛu ahat miyya iseggasen di leɛmer-is.\nTekmec akk... Tiṭ tenɣes, ugel yekkes. Maɛna, nettat dayem\ntecreḥ. Dɣa... Tullas n taddart akk... Ḥemmlent ad qqiment\nɣur-s. Ad as-mecḍent, ad as-anint... Netta... Di lweqt-nni...\nImir-nni kan dɣa i d-yelḥeq cwangu-agi ɣer taddart... Tullasnni ihi... Teffẓent cwangu... Ass-nni ihi... Walant tamɣart-nni...\nTebra kan i wallen-is... Ur tecriḥ ara akkenni am zik... Dɣa\n- Acu i kem-yuɣen akkagi, ass-agi, a setti Ḥedduqa ? Yak ur\ntuḍineḍ ara ?\n- Acu ara kent-iniɣ tura nekkini ? La tettwalimt, Hatan...\nTeffẓen akk medden... Nekk ula i ffẓeɣ.\nEčč, ad ixelleṣ mmi-k\nYiwen akkenni d amɣar... Yiwen wass... Iɛedda zdat yiwen\nrriṣṭura...Dɣa... Iwala uran-d dinna : Ečč, ad ixelleṣ mmi-k.\nAmɣar-nni... Netta d mmi-s ur ɛdilen ara... Dɣa... Yefreḥ\n- Arǧu kan tura... Ad s-ssekneɣ i uɛdaw n Rebbi-nni n mmi...\nBla yemma-s art t-ixelleṣ !...\nYekcem ɣer rriṣṭura-nni... Yeqqim ɣer ṭṭabla... Imuqel lkarṭanni... Dɣa imir-nni... Kmandi ma ad tekmandiḍ... Awi-d ta...\nRnu-d tagi... Armi yekmanda ayen ara ččen ɛecra medden.\nYerna yekmanda ḥala leḥwayeǧ-nni ɣlayen akkenni... YUɣal\nimir-nni... Yečča armi yerwa... Dɣa yekker ad yeffeɣ... Dɣa...\nYessawel-as bab n rriṣṭura-nni... Yenna-yas :\n- Amek ɛni ay amɣar ?... Ad truḥeḍ ur tettxelliṣeḍ ara neɣ ?!...\n- Mi d-yusa mmi ad ixelleṣ...\nBab n rriṣṭura-nni... Yewwi-d leḥsab, imir-nni... Yenna-yas :\n- Iih !... Ẓriɣ mi d-yusa mmi-k ad ixelleṣ... Maɛna... Xelleṣ-iyi-d\nqbel tura keččini ayen yečča baba-k !... Hata leḥsab...\nTaqlilt-nni n zzit\nAt zik-nni... Nutni yenɣa-ten laẓ... Tkemmel-asen tfenṭazit.\nWin yekkren ad ak-d-yawi tin akkenni n : Ɛeddi ɣef uɛdaw\ntelsiḍ, ur yeẓri ɣef wacu tensiḍ. Yella yiwen umɣar akkenni...\nMi yekker ad yeffeɣ seg uxxam akken ad iruḥ ɣer tejmaɛt... Ha\nyečča ciṭuḥ ubazin, neɣ yečča ciṭuḥ uɛemmuc, neɣ yeqqim\nakkennii laẓ... Dɣa... Ad d-yeddem ciṭuḥ n zzit ad yedhen yis-s\nticelɣumin-is. Dɣa... Mi yewweḍ ɣer dinna ɣer tejmaɛt... Imirnni ad yebdu ad yettxerrif... Ad yeqqar :\n- Wellah ar ass-agi... Tesseww-aɣ-d temɣart-nni kra akken n\nteɣrifin... Ccaah !... Nečča armi neqber...\nAss-a d tiɣrifin... ass-a d acebbaḍ... Yal ass d acu i d-yesnulfuy.\nWidak-nni yettilin dinna di tejmaɛt... Ẓran kullci maɛna\nqqaren-as kan :\n- Iih !... D lɛali, d lɛali...\nAss-nni... Amɣar-nni yeqqim yettxerrif di tejmaɛt... Dɣa...\nAttan truḥ-d ɣur-s yelli-s n mmi-s tamecṭuḥt tenna-yas :\n- Ajeddi ! A jeddi !...\n- Taqlilt-nni n zzit iss tdehhneḍ cclaɣem-ik...\n- Iih ?!...\n- Yerẓa-tt umcic...\nKra n yimdanen akkenni... Ruḥen ɣer Leblida, ssaǧwen zzit\ndinna. Mi d-leḥḥun bac akken ad d-uɣalen... Wwḍen-d ɣer\nyiwet taddart akkenni... Dɣa... Ifuk-asen uɛwin. Netta at\ntaddart-nni ttmeslayen s taɛrabt. Yerna ass-nni... Yella\nlmerḥum di taddart-nni. Widak-nni ihi... Qqimen akkagi.\nMaɛna... Aawwah... Mmuten si laẓ.Yuɣal yenṭeq yiwen deg-sen\n- Nekkini ihi... Ad ruḥeɣ ad d-awiɣ acu ara ččeɣ !...\nDɣa iruḥ ɣer uxxam-nni ideg yella umerḥum... Yufa dinna\nlɣaci ttdekkiren... Dɣa yeqqen aqelmun... Yegr iman-is garasen... Dɣa yebda ijeddeb... Yeqqar-as :\n- Yemmut waɛrab lukan sin... Yemmut waɛrab lukan sin !...\nDɣa at uxxam mi t-walan akkenni nna-n-as :\n- Qbayli meskin... Ɣeḍnah... Cuf meskin... Rah yebki ɣlina...\nDɣa ččuren-as-d acḍaḍ-is d lqut. Dɣa winna... Yewwi-d lqutnni... Yuɣal-d ɣer imeddukal-is... Yefka-yasen ad ččen...\nCwi mačči deg usebbaḍ\nZik-nni asmi ɣlay cci... Yiwen akkenni yesɛa isebbaḍen... Dɣa\nyettḥadar-iten. Yettawi-ten deg uqelmun-is. Ur ten-iteqqen ara\nḥaca ma iruḥ ɣer ssuq. Neɣ mulac... Netta ileḥḥu ḥafi... Mi iruḥ\nɣer ssuq (Netta dinna ɣer tewwurt-nni n ssuq tella terga) Dɣa\nwinna mi yewweḍ ɣer dinna... Ad yessired iḍarren-is... Ad\niqqen isebbaḍen-nni-ines... Dɣa ad yekcem ɣer ssuq. Mi dyeffeɣ si ssuq... Ad yekkes isebbaḍen-nni-ines... Ad ten-yerr s\naqelmun... Dɣa netta imir-nni... Ad yelḥu ḥafi. Akkenni yal\nass... Ass-nni ihi... Akken kan i d-yeffeɣ si ssuq... Dɣa yewwetit wugur... Dɣa tufeg-as akk tefdent-nni tameqqrant... Dɣa\nyeṭṭef aḍar-is... Yenna-yas :\n- Eehhh !... Cwi mačči deg usebbaḍ !...\nIḍes ar ṭṭhur\nYella yiwen akkenni d amɣar... Yesɛa snat yessi-s... Iruḥ ad\nyerzu fell-asent. Ihi yewweḍ ɣur yelli-s-nni tamezwarut ṣṣbeḥ\nzik... Yufa-tt-in ur teẓri ara sanda ara terr aqerruy-is... Seg\nwakken tesɛa ccɣel. Tinna... Tsellem fell-as...Tesser-as-d ciṭuḥ\nn lqut... Dɣa tuɣal ɣer ccɣel-is. Dɣa amɣar-nni yečča ciṭuḥ n\nlqut-nni... Yuɣal yeqqim ayen yeqqim... Dɣa yekker iruḥ ɣur\nyelli-s-nni tis snat. Yewweḍ ɣur-s lewhi n ṭṭhur... YUfa-tt-in\nmazal ur d-tekkir ara seg usu. Tinna mi d-tekker akkenni...\nDɣa teqqim yid-s. Amɣar akked yelli-s qqimen akkenni armi d\ntameddit. Yuɣal amɣar-nni yekker ad iruḥ... Yenna-yas :\n- Ma yella wacu ara s-tiniḍ i yemma-m ?...\n- Ihi... Ini-yas :\nYelli-m... Iḍes-is ar ṭṭhur\nAcmux-is yezga yeččur\nLfetla-s... Ha ! Tfur.\nAkken kan yewweḍ umɣar-nni s axxam, yeḥka-yas i temɣartnni-ines yenna-yas :\n- Tamezwarut-nni... Tesɛa bezzaf n ccɣel. Ufiɣ-tt-in tečča seg\nuksum-is... Tinna ur tewqim ara... Ma d tis snat... Xir u\nbaraka... Tinna tewqem.\nDɣa tamɣart tenna-yas :\n- Ma yella wacu i k-d-nnant ?...\n- Tamezwarut-nni... Tessers-iyi-d ciṭuḥ n lqut... Dɣa tenna\nhha. Ulac acu i yi-d-tenna. Ma d tis snat... La m-teqqar :\nTamɣart-nni yeffeɣ-itt leɛqel. Tenna-yas :\n- Ay asyax-iw !... Ihi temmut si laẓ...\n- Aaeaah ! ...\nDɣa tamɣart-nni tessefhem-as imir-nni, tenna-yas :\n- Tinna yesɛan ccɣel... D tinna i iweqmen ihi, a nnegḥ-ik...\nAxaṭer... Tinna imi txeddem... Ɣas tečča srg uksum-is...\nTettḥelli-d ayen ara tečča. Wamma tagi yegganen ar ṭṭhur... La\nk-teqqar aql-i mmuteɣ si laẓ !...\nDɣa amɣar d temɣart... Ddmen imir-nni ččuren-as taylut i\nyelli-tsen-nni yegganen ar ṭṭhur... Dɣa ruḥen wwi-as-tt.\nTinna n sebɛa turdas\nYiwen akkenni... Wwḍen xemseṭṭac iseggasen seg wasmi\nyezweǧ... Ur yesɛi ara dderya... Yewwi tameṭṭut-is ɣur ṭṭbib...\nYewwi-tt ɣur uderwic... Kkes-d nnbi iɣef ur yeẓẓul... Ass-nni\nyenṭeq-d di tejmaɛt yenna-yasen :\n- Ay at taddart... Dɛut-iyi... Ma yella sɛiɣ-d aqcic... Ad awenṣeddqeɣ ikerri yesɛan acciwen... Yal yiwen deg-sen, ad yesɛu\nsebɛa turdas di teɣzi !...\nAt taddart-nni fkan-as lfattiḥa... Ihi am akken qqaren : Rebbi\nma texfalu xefya... Yezzi-d useggas... Winna yerna ɣur-s uqcic.\nDɣa... Lferḥ... Urar... Tiɣratin... Sebɛa wussan d sebɛa wuḍan...\nMa d winna... Akken ad iṣeddeq ikerri-nni yeqqen i taddart...\nInuda-d akk ddunit anda ara yef ikerri bu wacciwen n sebɛa\nturdas... Ulac. Dɣa yetḥeyyer. Ass-nni... Qqimen di tejmaɛt...\nNetta akked at taddart... Heddren ɣef ikerri-nni anda ara t-idafen... Yuɣal yenṭeq-d yiwen akkenni, d inebgi n Rebbi... Yella\ndinna... Yensa laɛca-nni di lǧameɛ... Yenna-yasen :\n- Semmḥet-iyi ma greɣ-d iman-iw... Maɛna... Ikerri-aginwen... D ayen isehlen...\n- Amek akka d ayen isehlen, ula d keččini ?!...\n- Iih... Ruḥet tura... Anda tufam ikerri... Awit-t-id... Ternum-d\naqcic-agi i d-ilulen... Ad teẓrem...\nDɣa widak-nni ruḥen wwin-d ikerri, wwin-d aqcic-nni i dilulen... Dɣa winna... Yeṭṭef-as tafettust i uqcic-nni... Yektal\nyis-s sebɛa turdas deg yiccew n ikerri-nni... Yufa yeggra-d\nlittaɛ... Idewwer ɣer widak-nni yenna-yasen :\n- Atan ikerri-nwen a wladi !...\nI wumi lqis ?...\nYiwen akkenni... Yebɣa ad d-yaɣ isebbaḍen... Ihi qbel ad iruḥ\nɣer ssuq... Yektal iḍarren-is. Dinna di ssuq... Yerra ɣur win\nyeznuzun isebbaḍen. Yebda yettqellib leǧyuban-is. Iqelleb akk\nlqis-nni-ines anda t-yerra... Ur t-yufi ara. Dɣa... Yenṭeq ɣur bu\nyisebbaḍen-nni yenna-yas :\n- Ad uɣaleɣ ad t-id-awiɣ...\nDɣa yenna hha, yuɣal s axxam. Yufa-n dinna lqis... Yeddem-itid... Yuɣal-d ɣer ssuq. Yufa-t-id yefra. Bu yisebbaḍen-nni ulacit... Dɣa yeɛweq imir-nni... Dɣa... Yufa-t-id yiwen akkenni\ndinna yuɣal yenna-yas :\n- I yisebbaḍen-agi-inek tura keččini ?... I keččini ?... Neɣ i\nwalbaɛḍ nniḍen ?...\n- I nekkini...\n- Ihi... Imi i keččini... I wumi-yak lqis ?! Imi iḍarren-ik atenanɣur-k !...\nMeskud yella bab-k\nTagi...D yiwet tmeṭṭut akkenni i d-yerban... Dɣa tekcem sbiṭar.\nMi d-tuɣal s axxam imir-nni... Yenṭeq ɣer-s mmi-s, ad yesɛu\nazal n tmanya iseggasen, yenna-yas :\n- Alxir-im a yemma teḥliḍ...\n- Ahwuh a mmi... Meskud akkagi yella baba-k... Ad uɣalɣ ar\nAmendi-nni bu yizurar\nYiwen wass... Yusa-d yiwen uɛeṭṭar akkenni ɣer taddart... Dɣa\nyebda yettberriḥ yeqqar-as :\n- Ad taɣem taɛeṭṭart !... Anwa ara yaɣen taɛeṭṭart ?...\nDɣa ffɣent-d tulawin... Zzint-as... Aɛeṭṭar-nni yewwet s\nacekkar... Dɣa, yejbed-d kra akken umendil... Dɣa... Yesseḥma- 39 -\nyasent abendayer i tulawin-nni... Yeqqar-asent :\n- Walimt tura amedil-agi bu yizurar, atah !... Amendil-agi bu\nyizurar... Taqcict ara t-yeqqnen... Ad d-ɣlin inexḍaben nebɣir\nDɣa... Tulawin-nni yal yiwet deg-sent d acu i tuɣ. Aɛeṭṭar-nni\nyettkemmil kan akkenni, yeqqar-asent :\n- Aɣemt wagi, atah... Amendil bu yizurar... Aɣemt amendil bu\nyizurar... Wagi... Tin ara t-yaɣen... Ad d-ɣlin inexḍaben nebɣir\nDɣa... Yiwet temɣart akkenni... Tuɣ-as amendil-nni bu yizurar\ni yelli-s... Dɣa... Am win yeccetkan i Rebbi. Taqcict-nni...\nMeskint wellah ar akken i temmut laɛmer tezwiǧ.\nKra n werbaɛ akkenni... Qqimen di tejmaɛt ttqessiren. Yuɣal\nyiwen deg-sen yenṭeq ɣer wiyaḍ-nni yenna-yasen :\n- Asmi akken i lliɣ di lɛesker... Di lgirra-nni n Lalman... Ḥedreɣ\n- D acu-t leɛǧeb-agi ?!... Ḥku-yaɣ-d ihi !...\n- Yiwen wass... Teffeɣ tkebbanit-nni-nneɣ... Nleḥḥu... Nleḥḥu...\nArmi newweḍ ɣer uɛerqub akkenni... Dɣa neqqim dinna ad\nnesteɛfu. Dɣa... Ciṭuḥ akkagi... Tebda-d lehwa. Nmuqel anda\nara neddari... Dɣa nwala yiwet tekrembet akkenni annectilatt... Dɣa nuzzel ɣur-s... Takebbanit kamel, di meyya u ɛecrin\nyid-neɣ nedduri seddaw-as.\nWidak-nni wehmen... Yenṭeq yiwen deg-sen yenna-yas :\n- Taqsiṭ-agi-inek ihi ulac acu yellan deg-s... Nekkini ssneɣ tin\nWidak nniḍen nnan-as :\n- Amek akkagi ?!... Tella tin yugaren tagi ?!...\n- Iih !... Ih !... Tella tin yugaren tagi... Ur teẓrim ara kenwi asmi\nakken i lliɣ di Fransa... Ihi... Xedmeɣ deg yiwet lluzin akkenni...\nDinna i xeddmen timermiḍin-agi dɣa... Yiwen ubrid...\nNexdem-d yiwet tasilt akkenni... Annect n leqher...\nTettalasem... di mitin yid-neɣ d ixeddamen... Nekka fell-as sin\nwagguren, d wamek i tt-nfuk...\nDɣa widak-nni nniḍen wehmen... Umnen, ur uminen... Yuɣal\nyenṭeq-d bu tekrembet-nni yenna-yas :\n- Aha berka, ah ! Acu tesxerwiḍeḍ dagi fell-aɣ !... Qaḥqa tella\ntasilt am tag ii d-teqqareḍ ?!...\nDɣa winna yenna-yas :\n- Ih... Tella, ih ! Axaṭer, neɣ mulac... Anda ara d-nesseww\ntakrembet-nni-inek ihi, mulac ?!...\nYiwet tikkelt... Ddiɣ akked kra n werbaɛ akkenni n taddartnneɣ... Nruḥ ad d-nzur Ccix Muḥend. Ihi... Adekker...\nIbenduyar... Tiɣratin... Nleḥḥu netthellil abrid abrid. Newweḍ\nɣer nnig yiwet taddart akkenni... Nufa agni... Dɣa neḥbes.\nNewwi-d dinna tazwayt. Netta... At taddart-nni dinna, d\nizehwaniyen. Dɣa... Ur nettaki ara kan... Armi nwala yiwen\nakkenni yedrebz-d ɣer tlemmast n tqaɛet, yebda ccḍeḥ. Yerna...\nYemma, ay akkenni d ccḍeḥ !... D asaflaw. Dɣa... Zziyar-nni\nakk zzin-as-d. Ciṭuḥ akkagi... Nesla i yiwet tmeṭṭut akkenni\n- Kkes aserwal !... Kkes aserwal !...\nDɣa winna... Yewwet akkagi ɣer tɣeggaḍt-nni-ines. Dɣa\nnekni... Nerwel akk, Yal yiwen anda yerra. Mi tɛedda ddqiqanni... Nfaq imir-nni... ZIɣen win akken iceṭṭḥen...Yella ineɣɣec.\nIhi... Yelsa sin iserwula yiwen ɣef wayeḍ... Mi ɣ-d-yesla...\nIruḥ-d kan akkenni s sin iserwula-nni-ines. Tin akkenni i dineṭqen ɣer-s... Ziɣen d tameṭṭut-is. Teqqar-as kan ad yekkes\naserwal-nni yelsa s ufella.\nAy, a mmi, ad k-ččeɣ ! ...\nYiwen umɣar akkenni... Ass-nni... Yuɣal-d si lexla deg uzal.\nAzal-nni n wass-nniireqq am zzit... Amɣar-nni ihi... Yewweḍ-d\nɣer kra n tsawent akkenni, dɣa teffeɣ-d ɣur-s teryel tenna-yas :\n- Ay, a mmi, ad k-ččeɣ !...\nDɣa amɣar-nni yezzi ɣur-s yenna-yas :\n- Ay, a yelli, ula d nekk ad kem-ččeɣ !...\nDɣa... Teryel-nni... Terwel.\nMa iḍher-d seksu neɣ mazal ?...\nYIwen akkenni... Yusa-d d inebgi ɣur Madal, dinna di Lǧemɛa.\nNetta... At Lǧemɛa-agi sɛan taxsayt... Yak am akken i qqaren :\nLesfenǧ ar Aɛrus ;\nTaxsayt ar Lǧemɛa ;\nTaɣeddiwt ar Wegni n Waɛfir.\nLawan imensi ihi... Sersen-as-d akkagi tareḥlit i winna. Fkanas-d deg-s ciṭuḥ n seksu... Rnan-as-d s ufella... Nnader n\nleqlum akk d texsayt. Dɣa winna... Yeddem-d taɣenjawt...\nYenna besmellah... Yewwet akkagi... Yufa d leqlum. Yewwet\nakkagi... Yufa d taxsayt. Yeɛreḍ akk anda ara yaf Rebbi n\nuksum-nni... Ulac. Dɣa yekker... Yenna hha... Iruḥ ɣer yiwet\ntiɣilt akkenni, qqaren-as Fiwan... Dɣa yebda la d-yessawal\nssyinna, la d-yeqqar :\nAy At Madal\nMa iḍher-d seksu neɣ mazal ?!...\nṢṣer leɛyub ay akal !...\nYiwen uqcic akkenni d amecṭuḥ... Ass-nni yeqqim akkagi gar\ntemɣarin. Nutenti... Sseḥmuyent iṭij, ttqessirent. Dɣa... Tenṭeq-d\nyiwet deg-sen... Tenna-yas :\n- Nekkini... Ḥemmleɣ lqahwa-agi d ayen kan. Qbel ad yedden\nccix, yuɣ lḥal swiɣ taṣeffayt n lqahwa. Mi ẓẓulleɣ... Ad rnuɣ\ntaṣeffayt nniḍen. Mi kkreɣ ad ruḥeɣ ɣer lexla... Ad rnuɣ\nTimɣarin-nni nniḍen ssusment kan. Dɣa... Yenṭeq-d uqcic-nni\n- Amek akkagi n Nna Xelli ?!... Tlata tṣeffayin n lqahwa i\ntsesseḍ qbel ad yali wass yak ?!... Ma yella akkagi... Ṣṣer leɛyub\nay akal !...\nYIwen umɣar akkenni... Terba-d teslit-is, ur tesɛi ara ayefki.\nDɣa netta... Yenna-yas :\n- Ulac aɣilif... Ad d-aɣeɣ taɣaḍt...\nDɣa iruḥ ɣer ssuq... Yuɣ-d kra akken n taɣaḍt... Tezzuɣur\ntamaẓẓagt-is di lqaɛa. Mi d-yewweḍ s axxam... Yufa-d llufannni yeḥdaqer... Dɣa... Akken kan yeqqen taɣaḍt-nni deg\nwaddaynin... Yenna-yas i teslit-is :\n- Aha ! Aha ! Awi taḥellabt !... Ruḥ ad s-d-teẓẓgeḍ ciṭuḥ uyefki\ni uqcic !...\nDɣa tinna... Truḥ ad d-teẓẓeg. Yuɣal... Teɛreḍ, teɛreḍ... ulac\nacu ara d-teẓẓeg. Dɣa amɣar-nni yenna-yas :\n- Aha !... Awi-d ayefki ad yeṭṭeḍ uqcic !...\n- Ihi, a sidi... Lxir yella... Maɛna ula ansi i d-yeffeɣ !...\nDɣa amɣar-nni... Imuqel mliḥ...Yufa imir-nni... Ziɣen d\naqelwac i d-yuɣ !...\nLmaɛna n wawal\nYiwen akkenni d aderɣal... Yekkat tagiṭart deg umiṭru... Ad\nyessers tacabcaqt-is akk d kra n telwiḥt akkenni zdat-s, ad\nyekkat... Tacabcaqt-nni meḥttub... I lwaɛda-nni... Ma yella win\ni s-d-yefkan lweɛda. Ma yella d talwiḥt-nni... Yura-d fell-as : Je\nsuis aveugle... Pour manger... Ass-nni... Yewwet, yewwet...\nUlac. Ulac win i s-d-yefkan ulamma d duru... Dɣa teqluqel\nnneyya-s. Atan iɛedda-d yiwen umɣar akkenni... Dɣa\nyemmuqel akkagi talwiḥt-nni... Dɣa yekna ɣer-s... Yeddem-ittid yesfeḍ-itt. Yura s ufella-s ayen nniḍen, dɣa yerra-tt imir-nni\ns amkan-is... Iruḥ. Dɣa aderɣal-nni... Yesla imir-nni i\nyiṣurdiyen ; čen, čen, čen... Win i d-iɛeddan ad as-iḍegger\ntapyist ɣer tcabcaqt-nni-ines. YUɣal... Maḍi yiwet temɣart\nakkenni... Tekmes-as-d lkaɣeḍ n xemsa alaf. Aderɣal-nni\nyeṭṭef-as afus-is yenna-yas :\n- Ma yehda-kem Rebbi... Mel-iyi-d d acu i d-yuran ɣef telwiḥtnni...\n- S ufella n telwiḥt-agi ihi... Atan wayen yuran : C‘est demain\nle printemps... Et je ne le verrai pas...\nYiwen wass...Yiwen akkenni... Yebɣa ad yawi tameṭṭut-is ɣer\ntemdint. Yuɣal... Tinna... Mazal ur teffiɣ ara si taddart, twala\nakkagi amagraman... Dɣa tenṭeq ɣur urgaz-is, tenna-yas :\n- Iḥeqqa dɣa ay argaz... D wagi umi qqaren akkenni\namaqraman, yak ?...\n- Aaw !... Mazal ur neffiɣ ara si taddart... Teɛreq-amteqbaylitagi !... Yya-n yya-n a yelli ad kem-rreɣ s axxam... Neɣ mulac\nad am-teɛreq ula d tikli !...\nDɣa... Yerra tameṭṭut-nni-ines s axxam.\nAsebsi-nni n umɣar-nni\nYiwet tmeṭṭut akkenni... Teṭṭef tamacint, nettat mmi-s deg\nyirebbi-s. Ihi atan yiwen umɣar akkenni... Yeqqim-d zdat-s.\nAmɣar-nni yettkeyyif asebsi. Dɣa yessfuḥ akk ddunit.\nTameṭṭut-nni ur s-yeɛǧib ara lḥal. Ihi...Tamacint tɣelleɛ...\nAmɣar-nni yeṭṭes. Dɣa tameṭṭut-nni temmeɣ ɣef usebsi-nniines... Tḍegger-it si ṭṭaq... Dɣa teṭṭes ula d nettat. Mi d-tuki\nimir-nni... Tufa-d mmi-s ulac-it... Yeffeɣ-itt leɛqel... Tenṭeq ɣer\numɣar-nni tenna-yas :\n- Ay amɣar... Ur twalaḍ ara mmi-nni-inu anda yella ?!...\n- Mmi-m-nni ?... Mmi-m-nni ihi... Iruḥ ad iyi-d-yawi asebsinni-inu...\nSusem, baɛdkem !...\nYiwet temɣart akkenni... Di lgirra-nni... Llan deg uxxam-is\nyimjuhad smeḥsisen i rradyu. Atnaya ruḥen-d lɛesker... Dɣa\nimjuhad-nni rewlen. Dɣa tamɣrt-nni teddem rradyu-nni...\nTger-itt daxel n tekwat. Dɣa tebda tetsettif fell-as iceṭṭiḍen...\n- Susem, baɛdkem, susem !... Susem atan wwḍen-d lɛesker !...\nSusem ad kem-yehdu Rebbi !... Susem !...\nActal di lemleḥ\nYiwet temɣart akkenni... Tebɣa ad s-tezweǧ i mmi-s. Tmuqel\nakk di taddart... Twala yiwet teqcict akkenni teɛǧeb-as...\nTamɣart-nni, ur tḥemmel ara ad yeffer sser-is. Ihi... Amek ara\ns-texdem i teqcict-nni akken ad s-teɛǧeb... Yiwen wass...\nTeṭṭef-itt weḥd-s, tenna-yas :\n- Annaɣ a yelli... Lemmer ad teẓreḍ tin yeḍran yid-i !... Ad aminiɣ lbaḍna lamaɛna hha !... Ɣurem i wumi teqqareḍ !...\nDɣa taqcict-nni... Teqqull-as akk... Tenna-yas :\n- Ur ttagad... Nekkini ihi... Aḥeq win d win... Ma nniɣ ula i\n- Ihi a yelli... Yekker-iyi uctal di lemleḥ !... Lamaɛna... Hha...\nƔurem ad iyi-tkecfeḍ...\n- Nniɣ-am ur ttagad...\nDɣa taqcict-nni truḥ...Ma d tamɣart-nni... Tefka tameẓẓuɣt.\nDɣa... Tufa taddart akk ɣef yiwen yimi. Tufa taddart akk...\nRwan taḍsa ɣef teqcict-nni... Qqaren-as :\n- Annaɣ a tinnat... Ɛni yettnekkar uctal di lemleḥ ?!...\nDɣa tamɣart-nni... Tenna-yas :\n- Ruḥ, a yelli... Ihi imi akkagi... Yefka-yam nnbi laman !...\nWinna yeččan aqerwi n tazart\nYiwen akkenni... Iṛuḥ ɣer ssuq... Yuɣ-d aqerwi n tazart... Yerra\ntazart-nni ɣer tculliḍt... Yerra taculliḍt-nni ɣef tayet-is... Yerrad qbala s axxam. Mi ileḥḥu... Yeqḍeɛ yiwen umɣar akkenni ula\nd nett ileḥḥu s axxam-is. Netta akked umɣar-nni seg yiwet\ntaddart. Amɣar-nni... Netta yerkeb ɣef uɣyul... Yuɣal yenṭeq ɣer\nwinna , yenna-yas :\n- Awi-d akkagi taculliḍt-nni-inek ad ak-tt-in-ɛebbiɣ...\nDɣa winna... Yefka-yas-d taculliḍt-nni-ines. Amɣar-nni yerratt s acwari... Dɣa kemmlen abrid-nsen... Leḥḥun ttqessiren\narmi wwḍen anda akken ara mfaraqen... Dɣa... Amɣar-nni\n- Arǧu ihi tura ad n-rseɣ... I wakken ad ak-n-fkeɣ taculliḍt-ik.\n- Aawwah !... Fiḥel ma terseḍ-d... Iniɣman-nni, ččiɣ-ten.\nDɣa yewwet s acwari-nni Yekkes-d taculliḍt-nni d tilemt...\nYexleɛ... Yuɣal yenna-yas :\n- Cwi kan llan iniɣman-agi...Wanag yili yi-teččiḍ nekkini...\nNetta ziɣen winna... Ileḥḥu ineqqeb ɣer tculliḍt-nni-ines...\nArmi ifuk aqerwi-nni-ines n tazart.\nTagi... D taqubaɛt i yebnan lɛecc-iss ufella n teslent... Ihi akken\nkan i bdan ttimɣuren warraw-is... Atan yeɛna-tt-id wuccen...\nYeqqim-as seddaw teslent-nni... Yenna-yas :\n- Efk-iyi-d yiwen neɣ ad n-aliɣ !...\nTaqubaɛt-nni tugad... Dɣa tefka-yas yiwen seg warraw-is.\nAzekka-nni... Uccen-nni yuɣal-d daɣen yenna-yas :\nTaqubaɛt-nni tugad daɣen... Dɣa tefka-yas daɣen yiwen seg\nwarraw-is. Ass wis tlata... taqubaɛt-nni teqqim la tettru. Atan\niɛedda-d ibellireǧ... Yufa-tt-id akkenni... Dɣa... Yenna-yas :\n- Acu i kem-yuɣen akkagi a taqubaɛt ?...\nDɣa... Tinna teḥka-yas-d imir-nni... Yuɣal yenna-yas ibellireǧ :\n- A tabuhalt... Yak uccen ur yezmir ara ad d-yali s ufella n\nteslent... Ass nniḍen ihi...Mi m-d-yenna... Efk-iyi-d yiwen neɣ\nad n-aliɣ... Kemmini ini-yas... Ali-d ma tebɣiḍ ad d-taliḍ. ...\nMaɛna Ɣurem... Ma yenna-yam-d anwa i m-d-yennan iniyi-d\nakkagi... Ɣurem ad as-tiniḍ ... D ibellireǧ i yi-d-yenna.\nDɣa... Taqubaɛt-nni teggull-as akk... Tenna-yas :\n- Aha kan tura... Deg wayagi... Ɣas kkes aɣbel.\nYuɣal ihi ibellireǧ-nni iruḥ... Atan wuccen-nni yuɣal-d daɣen\nɣur tqubaɛt-nni... Dɣa yenna-yas :\n- Ali-d ma tebɣiḍ ad d-taliḍ !...\nDɣa uccen yeɛreḍ... Yeɛreḍ ad yali... Ulac. Yuɣal yenna-yas :\n- Anwa i m-d-yennan ad iyi-d-tiniḍ akkagi ?...\n- Xmaaač !... Ma ad kecfeɣ sidi bellireǧ i yi-yennan !...\nYella yiwen akkenni... Zik-nni... Yettmetra di ssuq... Ihi mi syefka welbaɛḍ kra n lweɛda akkagi... Dɣa ... Netta ad as-yini :\n- A wagi i yi-d-yefkan lweɛda-agi... Ad yeg Rebbi ad qwunt\nArgaz-nneɣ di Fransa\nIlindi... Nuɣal-d si lexla nekk akked temɣart-nni... Dɣa\nnemmuger yiwet tmeṭṭut akkenni... Tenna-yaɣ-d :\n- Ad ig Rebbi tselmeḍ...\nDɣa tenṭeq ɣer temɣart-nni tenna-yas :\n- Ansi i d-tekkam akkagi ?...\n- A yexti... ssyagi kan si tebḥirt... Neẓẓ lebṣel akked lbaṭaṭa... I\nkemmini, iḥeqqa... Teẓẓiḍ lebṣel neɣ mazal ?...\n- Amek akkagi ad ẓẓuɣ lebṣel nekkini ?!... D ayagi i yi-dyeqqimen !... Argaz-nneɣ di Fransa... Yettaɣ nnefṣ umelyun i\nwaggur... Ad ẓẓuɣ lebṣel nekkini !...\nYemlal Ɛli d Ɛli\nYiwen wass... Yiwenn akkenni d abudali qqaren-as Ɛli... Iruḥ\nɣur yiwen akkenni nniḍen, ula d netta daɣen d abudali,\nqqaren-as Ɛli. Lawan imensi imir-nni... Rran tasilt... Ččuren\ntasilt-nni d aman... Yuɣal mi d-rekmen waman-nni... Rnan-as\ntikemmict n umren... Dɣa rwin-tt akkagi ciṭuḥ... Sersen-d ad\nččen taḥrirt. Ihi ččan acu ččan... Ruḥen ad ṭṭsen. Tekker lgirra\ndeg yiɛebbaḍ-nsen... Dɣa nsan deg umalu. Azekka-nni... imirnni... Win i ten-yesteqsan ad as-inin :\nYemlal Ɛli d Ɛli...\nČčan aḥrir wer yewwi\nYya-d ɣer lǧib-iw\nYiwen wass di lgirra-nni... Yiwen akkenni d amusebbel...\nQeddmen-t-id lɛesker. Dɣa yuzzel akka... Yuzzel akka...\nYeɛweq anida ara yerr... Yeffeɣ-it leɛqel. Yuɣal yemmuger\nyiwen umɣar akkenni... Yenna-yas :\n- Ay a xali Ɛmer... Anda ara yi-terreḍ ?...\nDɣa amɣar-nni... Yesḥallef akkagi... Yenna-yas :\n- Iih ! Ruḥ rwel ssyagi...\nWinna yeggumma ad s-yettixxer... Yettkemmil kan akkenni :\n- Ay a xali Ɛmer... Anda ara yi-terreḍ ?... Ay a xali Ɛmer... Anda\nara yi-terreḍ ?...\nDɣa amɣar-nni yerfa... Yenna-yas :\n- Acu ara k-xedmeɣ tura nekkini ?!... Yya-d ɣer lǧib-iw !...\nAm win ixeddmen ɣur xalti-s\nYiwen akkenni... Yesɛa kra n tkerwiṭ akkenni di tmurt... Dɣa\nixeddem yis-s aṭaksi seddaw ufus... Ass-nni ihi... Iruḥ-d si\nLǧemɛa yuli-d ɣer taddart...Yewwi-d rebɛa medden... Tlata\nyirgazen akked yiwet tmeṭṭut akkenni, tettili-yas ciṭuḥ. Yuɣal\nihi... Widak-nni fkan-as meyya meyya duru... Dɣa rsen. Ma d\ntameṭṭut-nni tenna-yas :\n- Ad yeḥrez Rebii arraw-ik !...\nDɣa ters ula d nettat. Winna... NNiqal yessusem kan... Yuɣal\n- A xalti ! A xalti !... Awi-d akkagi tura meyya duru-inem... Am\nkemm am wiyaḍ-agi nniḍen !... Ssyinna, imir-nni... Arraw-iw...\nMa yebɣa Rebbi ad ten-yeḥrez...Yeẓra anda llan.\nDdaɛwa n lwaldin\nTagi... Asmi akkenni tehhreɣ akamyu... Ihi... Ttruḥuɣ ɣur\nyiwen ucanṭi akkenni... Ttwaliɣ dinna yiwen akkenni...\nQqaren-as Saɛid... Dɣa nemyejbad-d tamusni. Ass-nni...\nNeqqim nettqessir, dɣa yenna-k :\n- Twalaḍ tura a Ǧaɛfer... Ddaɛwa n lwaldin-agi...\n- Iih...Acu n ddaɛwa n lwaldin-agi ?...\n- Ddaɛwa n lwaldin-agi... Aql-i nniɣ-ak... Tetteffeɣ tikwal...\n- Amek ?...\n- Iih !... Axaṭer tura nekkini... Asmi kkreɣ ad d-ruḥeɣ ɣer dagi\nɣer Fransa... Tedɛa-yi yemma tenna-k : Ruḥ a mmi !... Ad yeg\nRebbi ddunit-ik... Ɣer zdat d tazegzawt !... Ɣer deffir d\nDɣa netta imir-nni... yessken-iyi-d taberwiṭ-nni sswayes\nixeddem akkenni... D tazegzawt... Yuɣal yenna-yi-d :\n- Iih ! Wali tura taberwiṭ-agi, attah... Mi tt-id-ččureɣ... Dɣa ad\ntt-nehreɣ zdat-i d tazegzawt... Mi tt-ferɣeɣ... Dɣa ad tt-idzzuɣreɣ deffir-i d tazegzawt. Hatan ihi tura wayen akkenni i\nyi-d-tenna yemma... Wwḍeɣ ɣur-s.\nDdeq-nneɣ(ammud n teqsiḍin tiwezzlanin).pdf (PDF, 980 Ko)\nFichier PDF Ddeq-nneɣ(ammud n teqsiḍin tiwezzlanin).pdf\nyenna akkenni yiwen dinna netta nekkini yella akken winna rebbi taddart tenna yiwet akkagi ddeqs\nCe fichier a été mis en ligne par un utilisateur du site. Identifiant unique du document: 00261498.


Q=0	C=0	SS=0	LS=0	PS=0	DC=0	LC=0	SD=0	BS=1	G0=2	G1=2	G2=1	DLID=ber_Latn	BODY=Yeffeɣ-d ass n : Akras, 05 Yennayer 2022 08:31 Ɣran-t : 22 n tikkal\n« Asaḍuf n tedrimt n 2022 ad yeǧǧ tibankiwin niɣ iɣsuren idrimanen ad adfen ɣer taggazt war ma yessareg-itent unebbaḍ n Tbanka n Zzayer. Aya d asduqqes sɣur yiduba inagduden akken ad sbeɣsen tiṛmisin, maci ala tiṛmisin tidrimanin kan, wanag ula d tiyaḍ, akken ad adfent ɣer taggazt. Aya daɣ d asɣel ijehden i teṛmisin, ama d tinagdudin, ama d tusligin », ɣef wakken ay d-yenna Mass Benmouhoub i Terga Tis Kraḍt n Ṛṛadyu Tazzayrit.\nYesmekti-d Mass Benmouhoub dakken aneɣlaf amenzu, aneɣlaf n tedrimt, Mass Aimene Benabderrahmane ixebber-d dakken ad ssidfen snat n tbankiwin tinagdudin ɣer taggazt deg 2022, am wakken ay llant teṛmisin timecṭuḥin d tlemmasin n ugzum uslig ay yessersen asuter akken ad adfent ɣer Taggazt n Zzayer, yernu yenna-d dakken « ma drus, llant kuẓet niɣ semmuset n teṛmisin ara yadfen ɣer taggazt deg 2022 ».\nYerna-d dakken « kra n teṛmisin tusligin ay d-yettewgen deg ukatar n Tnegga Taɣelnawt n Udhal n Usemres n Yilemẓiyen ssewjadent iman-nsent akkena d adfent ɣer taggazt ».\nSeg yidis niḍen, iwekked-d Mass Benmouhoub dakken « asidrem s taggazt yerza akk tiṛmisin akken yebɣu yili ugzum-nsent » yernu « taggazt tezmer ad tili d allal ijehden deg usidrem n teṛmisin s lqis alemmas d wubɛid ».\nDeg wayen yerzan asidef n tgemma ɣer taggazt, yenna-d Mass Benmouhoub dakken llan 65 n yisenfaren ay yettwassidermen s yidrimen n usenduq uzzig n Algeria Startup Fund seg wasmi ay d-yettwasseɣnew deg 2020, yernu yenna-d dakken ulzuz aggazan ara d-yelhun s waya itteddu ad d-ilal yernu ad yebdu amahil seg-a ɣef kraḍ niɣ kuẓ n yiseggasen.\nLast modified on Akras, 05 Yennayer 2022 15:30\ntaggazt n Zzayer\nasidrem n teṛmisin\nYeffeɣ-d ass n : Akras, 05 Yennayer 2022 08:31 Taggayt : LEZZAYER Ɣran-t : 22 n tikkal Bḍu


Q=14	C=10	SS=9	LS=0	PS=0	DC=0	LC=2	SD=0	BS=2	G0=87	G1=24	G2=3	DLID=ber_Latn	BODY=Imedyazen am zik am tura > Imyura > Tamedyazt\nIssufeɣ-d Belqasem Ihijjaten adlis nniḍen n tmedyazt. D wis-7 id-ifɣen ar ass-a, yerna tzemrem ad teɣrem ayen d-nniɣ fell-asen dagi: 1, 2, 3, 4. Aneggaru yagi iffeɣ-d di teẓrigin n L’harmattan s snat n tmeslayin: udem s teqbaylit, wayeḍ s tefransist.\nSend ad refdaɣ awal ɣef udlis-agi n Belqasem, nniɣ-as ad inniɣ sin wawalen ɣef kra imedyazen n tmura timeẓyanin n Turuft irefden amennuɣ ɣef tnekkit di tmiḍi neɣ lqern n wis-XIX. Ṭaqa seg-sen ad ten-id-nebder kan deg awal. Maca yiwen seg-sen, d aslandi, ad sɣezfaɣ cwiṭ fell-as awal acku tmacahutt-is tekka nnig tilawt deg akken amennuɣ irfed ɣef tnekkit idda yid-s s aẓekka.\nJonas Hallgrimssom am Einar Benediktsson d amedyaz amuqwran n tmurt n Islanda. Di tudart-is irfed amennuɣ ɣef uzarug n tmurt-is iddren ddaw uḍar n tmurt n Ddanmark. Am netta, llan aṭas imedyazen igren irebbi i umennuɣ ɣef tmura nsen timeẓyanin di Turuft. Ad d-nebder Petofi di Hungarya, Mickiewicz di Pulunya, Preseren di Slobinya, Maca di Buhemya, Ccebccenku di Ukrayina, Wergland di Norwijya, Lonnrot di Finlandya. Akken ma llan kkren s wawal i wayen ikkan akk-in i wawal d wayen yugaren ameslay.\nHallgrimssom iddar di tmaneɣt n Ddanmark, Kupenhagen. Illa, am wid akw itent-yuɣen, ites macci d kra. Yiwen yiḍ, iswa almi is-iqqar i uɣyul ssek di ttberna d imeddukal-is, iffeɣ-d iṭṭef abrid s axxam d timziraz. Iteddu ittemdarkal, tafekka-s d ttejja-s tettengagunt gemmaḍ-in gemmaḍ-a. Iskaṛ. Iteddu tikli usekṛan. Mi ewweḍ ar wanda izdeɣ, ibda ittali tiseddaṛin ara t-issewḍen s axxam xas akken ur ifṛiz ara aṭas anda ittak iḍaren-is. Dɣa imlella iɣli. Iṛṛez deg uḍar. Azekka-nni yufa-d aḍar-is amcum ibzeg, icuf amzun d tabettint yerna izegzu akw. Yuɣal-as udrar n wafud amzun d abriq ubrin. Kra n wussan akken-nni immut. Inɣa-t uḍar-is maca d afus-is is-tt-id-ewwin. Anect-a iḍra-d deg useggwass n 1845. Anda iddar Hallgrimssom i ittwanḍel, di Kupenhagen.\nIzri 99 d assegwass ar ussegwass n 1944, tamurt n Islanda tḥella-d azarug-is. Tessukkes-ed tilelli-s u tessali awanek amaynut. Awanek ilelli. Irna ussegwass nniḍen, ezzi-d umuli uzarug di 1945, yurga yiwen umerkanti aslandi akeswaḥ-nni n Hallgrimssom. Iwala-t di tirga. Imlal-it di laxart. Inna-yas-d Hallgrimssom: “100 issegwassen iḍtsen iɣessan-iw di tmurt tawardanit yernu d tacenggutt! Atan ewweḍ-d wass ad uɣaleɣ ar tmurt iyi-d-issekren akken ad sgunfuɣ i lebda. Ad sersaɣ taεkwemt, ad ersen iɣessan-iw gar wid iyi-fkan anzi.”\nAkka i d amedyaz. Ur isrus ula di laxart ayen irfed di tudart. Ziɣen ula ddaw tmedlin, tayri iẓuran d tamuddurt. 100 isegwassen ur tekken ara s nnig wayen iccan tasa, isehblen allaɣ. 100 issegwassen d tasawent, uɣalen-d iɣessan n Hallgrimssom ar tmurt nsen. Ahat tura ad it-henni deg uẓekka-s.\nDi tmura timeẓyanin, idren ddaw uḍar n tmura tent-yugaren neɣ i tent-isseknan, ṭṭuqten imedyazen. D nutni, s yiles aẓidan d wawal aɣdim, imi snen-as tikli d uktili, id-iqqaren, id-iskanen tirga ittargu ugdud: tilelli. Imedyazen di tegwnatin am tigi ttuɣalen d taɣect, d taḍatt neɣ d imi akw-ya n medden. Imdanen di tmura ittwaḥersen uɣent-ent mkemmed u d imedyazen nsen kan isen iteksen cwiṭ ɣef ul. Yak macci d yiwen macci d sin imedyazen irruḥen d asfel ɣef tmura nsen.\nDi tmurt n Iqbayliyen akken i-tella diɣen. Teḍra yid-neɣ am akken teḍra d tmura timeẓyanin n Turuft n tmidi tis-XIX. Nuɣi-tent, neqqim. Ahat d aya diɣen-netta i ɣef d-llan ar ɣur-neɣ aṭas imedyazen ittwasnen wanag wid ur nettwasen fiḥel ma nenna-d. Illa-d ihi Si Muḥ Umḥand, Aεmar Uqasi, Ccix Muḥand, Amellaḥ. Irna-d ɣur-sen diɣen Dda Sliman, Imaziɣen Imula, Lwennas Matub, Umengellat d Ben Muḥemmed. Tagara yagi ifruri-d Ssaεid At Mεemer di Llalman, Belqacem Ihijjaten d Ḥasen Zeyyani di Kanada d wiyaḍ akw irran taḥjurt i wawal di tmurt, di Fransa, di Marikan. Lḥasun macci d yiwen a t-id-nadder. Macca win igren tamawt ar isefra nsen ad yaf d tanekkit teṭṭef tiɣmart tamuqrant. Aḥric-is ɣwezzif, hraw.\nΓur-neγ tagara yagi, udem n tmedyazt ibeddel cwiṭ. Innarna wannar-is imi tura tefɣen-d isefra deg tesfifin, d ussiden (isidiyen) neɣ deg idlisen. Tikwal aṭas n idlisen ilaqen akken aten-id ikfu umedyaz. Aḥeddad n wawal meskud illa, illa wawal-is neɣ umyag-is imi ass-a tekcem tmedyazt annar n tira. Amedyaz ihi ittaru irennu. Iqqar ittsenni. Igem isnarnay. D tigi tura i issawḍen Belqasem Ihijjaten ar udlis wis-7 u mazal ɣur-s. Atnin yerna kfan s tira ugar n 5 idlisen nniḍen ara d-ifɣen aguren-a d-iteddun.\nUḍhir Uffir. Nniɣ-as dacu-t akka uzamul am wa ay amedyaz. Inna-yi ur tezriḍ ara ? Yerna macci d ayen ifren, d ayen iḍehren. Akka i nebda awal.\nSyin nniɣ-as "i tura ay amedyaz, dacu i tzemreḍ ad t-id-inniḍ ɣef udlis-a?" Irfed aqerruy-is s igenni, ikkes nwaḍer, icca-yi-d s wallen. “Dacu ara ak-iniɣ tura!” Issaɣ igiru, ijbed deg-s irna-d “nek ayen wallaɣ qqareɣ-t-id deg idlisen inu ma d ayen nniḍen ad anfaɣ i wid ara t-iɣren ad d-inin ayen isen-ihwan fell-as. Tura adlis-agi atan gar ifassen medden. Yak akka?” Akka ih ay amedyaz. Adlis atan gar ifassen n medden.\nD tidett yerna, awal aneggaru atan ar imeɣriyen. Yiwen deg-sen d nek. Awal-iw aneggaru nek, ad iniɣ kan i wid ur t-neɣri ara ar tura: ɣiwlet! Acku isefra-s tikkelt-a mgaraden nezzeh ɣef wid nennum neqqaren-iten di tmedyazt n Belqasem. Akken ad tt-walim acḥal i tbeddel tmuɣli-s inna-yi-d “nek macci d amedyaz. D win kan d-iqqaren ayen iwala, ayen iḥulfa d wayen akw it-irḥan. Maca deg sefra-w llan ula d issalen ama ɣef ayen iḍerrun ass-a ama ɣef tbaɣurt n tmurt n Yeqbayliyen!” akka ihi deg usentel ar wayeḍ ad t-afem ayen ur tenwim deg udlis-a, ladɣa kra isefra ɣef tbaɣurt n tmurt. Nniɣ-as "am akka tabaɣurt n tmurt!". Issened aɛrur-is ɣef ukarsi, isenna aḍar ayeffus ɣef uzelmaḍ u iẓẓel-iten sdat-es, inna-d "Ih ɣef tbaɣurt. Am d tin i ɣef iccukec udabu azzayri aεrab am d tin ifren, iḍtsen ittrajjun azekka!" Tura am akken teḥsam, asefru ɣef uzzal d uffal, ɣef uraɣ d lgaz d wayen akw "iḍtsen" deg akal n tmurt macci d asentel iccahwan Belqasem, maca ira ad yenni i medden hemma! Γur-wat! Γur-wat ayla-nneɣ. Icca-t wul-is ɣef kra n wayen iqnen ar tmurt nneɣ, ar tnekkit nneɣ.\n“I tmeslayt dacu-t wudem-is di tmedyazt-ik?” Dagi iḍsa-tt-id ur d-irni awal. Issusem. Maca nek zriɣ-t d amedyaz iḥemlen tameslayt-is. Amek izmer umedyaz ad iɣuc iles-is ? Ula ɣef tmeslayin nniḍen issefra-d fell-asent maca tin i tent-yugaren meṛṛa, am deg ul umedyaz ama deg udlis-a, d taqbaylit. Atan yiwen seg isefra i deg is-irra tajmilt tuklal. Azal usefru yagi macci d aqwermaḍ.\nTtaruɣ s teqbaylit\nD awal n tjaddit\nI tuddra n imeslayen\nUlamma ssneɣ tarumit\nMa d taεrabt d ay-en n iḍen\nLḥiɣ, uffiɣ di ddunit\nDi tqammumt n yilsawen.\nMa macci d taẓuri n wawal tagi, ur fṛṛizaɣ dacu-tt. Llant diɣen kra n tvidyutin i tzemrem ad tent-walim am tagi:\nNeɣ tigi diɣen:\n*Tillit tekka-d si “ili” (fr. existence)\nD.Messaoudi - Tinin-is...\nBelqasem d yiwen unaẓur aqbayli ay d-yernan azal i tmaziγt. Win yebγan ad yesl ed ad ywali isura-is ygerrzen aṭas, ad yeddu γer Youtube neγ Dailymotion. Ad teslem i tmedyazt ed ad twalim tugniwin n ugamma n Tmurt-n-Yiqbayliyen.


Q=0	C=0	SS=0	LS=0	PS=0	DC=0	LC=0	SD=0	BS=1	G0=0	G1=0	G2=0	DLID=ber_Latn	BODY=Yeffeɣ-d ass n : Aynas, 16 Mayu 2022 09:43 Ɣran-t : 2 n tikkal\nANKARA – Yemlal uselway n tegduda, Mass Abdelmadjid Tebboune, ass n usamas tameddit deg Ankara (Ṭṭerk) d yigensasen n umɣiwan aɣelnaw yeddren deg Ṭṭerk, yernu yella-d waya deg yijifeṛ n terzi n uwanak ay iga ɣef tmurt-a s uneɛruḍ n umtil-nnes aṭerki, Mass Recep Tayyib Erdogan.\nDeg umyager-a, yessefled uselway Tebboune i yiɣeblan d yisumren n yigensasen n umɣiwan azzayri deg Ṭṭerk yernu yerra-d ɣef tuttriwin-nsen deg wayen yerzan tagnit deg Zzayer d waddad n wassaɣen izzayriyen-iṭerkiyen.\nAselway n tegduda iwekked-d ɣef tixxutert n wassaɣen gar snat-a n tmura, am wakken ay d-iwekked dakken assaɣen gar Zzayer d Ṭṭerk « d idusanen mliḥ deg wakk iswiren, ladɣa deg unrar adamsan, asertan d umezruyan ».\nIwekked-d daɣ uselway Tebboune dakken tirzi-nnes ɣef Ṭṭerk « tessefk » ladɣa ɣef lǧal n wassaɣen isindisanen yennegman gar Zzayer d tmurt-a deg yiseggasen-a ineggura, am wakken ay d-yerna dakken Zzayer temmuteg « ad tesnegmu assaɣen d Tegduda n Ṭṭerk yellan d tamurt taweltmat, yernu ad tessiweḍ assaɣen-a ɣer uswir unnig ugar ».\nAɣella n uwanak yesmekti-d, i lmend n waya, dakken Ṭṭerk d nettat ay d tamurt tamezwarut yessefrayen deg Zzayer s 4 n yimelyaṛen n yidulaṛen imarikaniyen am wakken ay tla ableɣ n yimsenfalen inezzanen ittezzin gar 4 d 5 n yimelyaṛen n yidulaṛen i useggas.\nLast modified on Aynas, 16 Mayu 2022 11:11\namɣiwan aɣelnaw deg uzɣar\nYeffeɣ-d ass n : Aynas, 16 Mayu 2022 09:43 Taggayt : LEZZAYER Ɣran-t : 2 n tikkal Bḍu


Q=6	C=3	SS=3	LS=0	PS=0	DC=0	LC=0	SD=0	BS=0	G0=28	G1=10	G2=2	DLID=ber_Latn	BODY=2 Corinthians 3 D acekkeṛ i nebɣa a d-ncekkeṛ iman-nneɣ mi d-nenna imeslayen agi ? Eɛni neḥwaǧ ula d nukni a wen-nawi tibṛatin n lewṣaya neɣ a tent-id-nawi s ɣuṛ-wen am akken xeddmen kra n yemdanen ?\nKabyle(i) 1 D acekkeṛ i nebɣa a d-ncekkeṛ iman-nneɣ mi d-nenna imeslayen agi ? Eɛni neḥwaǧ ula d nukni a wen-nawi tibṛatin n lewṣaya neɣ a tent-id-nawi s ɣuṛ-wen am akken xeddmen kra n yemdanen ? 2 Tabṛaț-nneɣ, d kunwi s yiman nwen; ț-țabṛaț yuran deg ulawen nneɣ, tețwassen yerna ɣṛan-ț akk yemdanen. 3 Iban belli tabṛaț-agi yura-ț Lmasiḥ s yiman-is mi wen-d nbecceṛ lexbaṛ n lxiṛ ; mačči s lmidad i ț-yura lameɛna s Ṛṛuḥ n Ṛebbi yeddren, mačči ɣef teblaḍin n wezṛu i ț-ijerred lameɛna deg ulawen-nwen. 4 Lețkal-agi i nesɛa deg wayen i d-nenna, yekka-d s ɣuṛ Sidi Ṛebbi, s Lmasiḥ. 5 Ur nezmir ara a d-nini belli d nukni i gxeddmen ccɣel-agi s tezmert-nneɣ lameɛna d Sidi Ṛebbi i ɣ-d-ițțaken tazmert deg wayen akk i nxeddem. 6 D nețța i ɣ-d-ifkan tazmert s wayes i nuɣal d iqeddacen n leɛqed ajdid . Leɛqed-agi ur d-yekki ara seg wayen yuran di ccariɛa lameɛna s ɣuṛ Ṛṛuḥ iqedsen. Axaṭer ccariɛa tețțawi ɣer lmut, ma d Ṛṛuḥ iqedsen yețțak-ed tudert. 7 Ccariɛa yețwajerden ɣef teblaḍin n wezṛu tesban-ed tamanegt n Sidi Ṛebbi deg udem n Sidna Musa, yețfeǧǧiǧ wudem-is almi ur zmiren ara wat Isṛail ad muqlen ɣuṛ-es; ɣas akken, afeǧǧeǧ-nni ur ițdum ara. 8 Ma yella ccariɛa i gețțawin ɣer lmut tban-ed s lɛaḍima am tin, acḥal ihi ara tili meqqṛet tmanegt i d-yewwi Ṛṛuḥ iqedsen i d-ițakken tudert! 9 Ma yella leqdic ɣef ccariɛa yețțawin ɣer lmut yesɛa ccan, acḥal meqqeṛ akteṛ ccan n leqdic ɣef Ṛṛuḥ iqedsen i gețțarran imdanen d iḥeqqiyen. 10 Nezmer a d-nini : anda ara d tban tmanegt icceɛceɛen zik-nni zdat tin n tura ? Tuɣal d ulac! 11 Ma yella ayen ur nețdum ara yesɛa ccan, acḥal ihi i t-yugar di ccan wayen yețdumun. 12 ?ef ddemma n wusirem-agi, i nesɛa lețkal d ameqqran; 13 nukni ur nelli ara am Sidna Musa yețɣummun udem-is iwakken ur țwalin ara wat Isṛail lɛaḍima-nni ur nețdum ara. 14 Ar ass-a qquṛen iqeṛṛay-nsen, gguman ad fehmen; imi leḥjab-nni ur yekkis ara m'ara d-ɣṛen di tira iqedsen n leɛqed aqdim, axaṭer leḥdjab-agi itekkes anagar s Ɛisa Lmasiḥ. 15 Ar ass-a, leḥjab-agi ițɣummu ulawen-nsen m'ara qqaṛen ccariɛa n Musa; 16 meɛna m'ara d-yuɣal wul n wemdan ɣer Sidi Ṛebbi, leḥjab-nni itekkes; 17 axaṭer Ṛṛuḥ iqedsen, d Ṛṛuḥ n Sidi Ṛebbi. Anda yella Ṛṛuḥ n Sidi Ṛebbi, tella tlelli. 18 Nukni ur nesɛi ara leḥjab ɣef wudmawen-nneɣ, tamanegt n Sidi Ṛebbi tețban-ed deg-nneɣ am akken di lemri, Sidi Ṛebbi yețbeddil-aɣ dayem iwakken a necbu ɣuṛ-es s tmanegt yețnernin.\n2 Corinthians 3:1 Cross References - Kabyle


Q=12	C=12	SS=6	LS=0	PS=6	DC=0	LC=0	SD=0	BS=0	G0=12	G1=6	G2=2	DLID=ber_Latn	BODY=Twiza n Urifi: Zi lebni n temzyida ɣer lebni n bnadem! | Le RIFAIN\nTwiza n Urifi: Zi lebni n temzyida ɣer lebni n bnadem!\nAṭṭas n Irifiyen lxir iqqen ɣer-sen ɣer tnayen tmaslayin: « tamzyida d imeḍlan ». Mala tennid- as i « lmuḥsin » Arifi ixess-aneɣ minzi ɣa nebna tamzyida niɣ ad tt-neεdel wer dak-tt-itterri deg wudem niɣ mala tennid-as a nseɣ tammurt ad tt-nerr d imeḍlan niɣ a neεdel imeḍlan ad ak-yini ticti akid-k iswiza. Manaya ig ijjin azgen ameqqran n dcurat di Arif dag-sen 20 n yewdan d tlata n tamzyidawin.\nXemmemt kid-i maεlik bnadem Arifi issen ad yegg lxir. Ili aqqa-aneɣ ḥsen zi mindi nella lexxu. Cḥar iseggusa neccin ntettar spitar n uxenzir (cancer) zi ddewla εad aqqa-aneɣ nettraja. Araji-ya yejja aṭṭas n Irifiyen ttmettan minzi wer ɣer-sen minzi ɣa raḥen ɣer Fas niɣ Wejda maḥend ad ggen ccimyu. Suya mayemmi wer netteg spitar-a i yexf-nneɣ? Nec ttwaliɣ wer xaf-neɣ yuεar ca.. Twiza-nni i itteg Arifi xef tmzyida ad tt-yeg x spitar waha.\nSpitar d ameknaw (Exemple) waha, dini aṭṭas n tmeslayin ixessa a xaf-sent swizan Irifiyen deg umcan n temzyidawin d imeḍlan. Min xef tuɣa sɣuyyun Irifiyen deg unhezzi n Arif. Nessen ila d lxedmett n ddewla, maca nzemmar a negg cway zi manayenni ra d neccin a nessanqes cwayt n dqqer d ifeqqusen x wuεrur n wayawya d wuεrur n Arif.\nYura-t: Jaouad Labrouzi


Q=0	C=0	SS=0	LS=0	PS=0	DC=0	LC=0	SD=0	BS=0	G0=20	G1=0	G2=0	DLID=ber_Latn	BODY=Video 2 test tesadf asdf asdfasdf asdf. Video 2 test tesadf asdf asdfasdf asdf Video 2 test tesadf asdf asdfasdf asdf. Video 2 test tesadf asdf asdfasdf asdf. Video 2 test tesadf asdf asdfasdf asdf. Video 2 test tesadf asdf asdfasdf asdf. Video 2 test tesadf asdf asdfasdf asdf. Video 2 test tesadf asdf asdfasdf asdf Video 2 test tesadf asdf asdfasdf asdf. Video 2 test tesadf asdf asdfasdf asdf. Video 2 test tesadf asdf asdfasdf asdf. Video 2 test tesadf asdf asdfasdf asdf. Video 2 test tesadf asdf asdfasdf asdf. Video 2 test tesadf asdf asdfasdf asdf Video 2 test tesadf asdf asdfasdf asdf. Video 2 test tesadf asdf asdfasdf asdf. Video 2 test tesadf asdf asdfasdf asdf. Video 2 test tesadf asdf asdfasdf asdf. Video 2 test tesadf asdf asdfasdf asdf. Video 2 test tesadf asdf asdfasdf asdf Video 2 test tesadf asdf asdfasdf asdf. Video 2 test tesadf asdf asdfasdf asdf. Video 2 test tesadf asdf asdfasdf asdf. Video 2 test tesadf asdf asdfasdf asdf


Q=12	C=6	SS=0	LS=0	PS=6	DC=0	LC=0	SD=0	BS=0	G0=12	G1=7	G2=0	DLID=ber_Latn	BODY=Munir Benɛebdellah karfsen x-as di leḥbes n Biyya | Le RIFAIN\nMunir Benɛebdellah karfsen x-as di leḥbes n Biyya\nFesren-dd imeddukal d lwacun n Munir Benɛebdellah, aneḥbus n lḥirak n Arrif di Biyya. Ijjen lexbar ila yemsar-as ijjen uweddeb di lḥebs aɣerman n Biyya.\nIydar-dd ameddukel n Benɛebdellah, Zubir Ribaɛi ca n ifruriyen n mayen yemsaren i Munir. Yenna-dd ila zegga tuɣa din azyenfi n wass, Munir ixes ad iraḥ ad iqqim aked umeddukel-nnes Ḥasan Barba. Ɣer umeggaru n uzyenfi, zegga i dd-itteffeɣ Munir zi texxamt n Barba. Iqaṭeɛ-as wenni ig ittkellafen s ubelleɛ n texxamin, isɣuyy x-as:\n« Zi ssbeḥ qa nesɣuyyu ay iz*** ». Mayen yejjin Munir ad x-as yerr minzi wer yerḍi ad kid-s issiwel s ddegg-nni n wawal.\nAḥebbas-nni ad t-iṭṭef ad as-igg pursilat maḥend ad t-yawi n wemɣar n usecref, i tuɣa wer din illin. Maca aḥebbas-nni iwwec-as ijjen tnayen n iseqqilen zi ɣer deffer. Mayen yejjin Munir ad zzag-sent yerwel waxxa netta ittwacref. Ɣer umeggaru yudef-dd jar-asen ijjn uxeddam nneɣni n leḥbes ad ijerr ameddukel-nnes zegga i das-iɛawed ca n tiyyta nneɣni i Munir.\nMunir, inna-as ila qa netta d anecruf d asertan x lḥirak. Ikker-d aḥebbas-nni yenna-as:\n« kenniw teggim lmuḍaharat maca ddewla te***-kenniw d lmexzen aqe**-nnes d azegrar cekk wer ɣer-k min xaf-i ɣa tawyed. Mayen illan di jjehd-nnec gg-it ».\nlebda aya x yiles n Zubir Ribaɛi.


Q=12	C=10	SS=8	LS=0	PS=0	DC=0	LC=0	SD=0	BS=31	G0=25	G1=5	G2=0	DLID=ber_Latn	BODY=Asekṛan - Tullist n Guy de Maupassant par Samir - Fichier PDF\nAsekṛan Tullist n Guy de Maupassant .pdf\nNom original: Asekṛan - Tullist n Guy de Maupassant.pdfAuteur: Samir\nCe document au format PDF 1.5 a été généré par Microsoft® Office Word 2007, et a été envoyé sur fichier-pdf.fr le 02/05/2018 à 17:13, depuis l'adresse IP 31.36.x.x. La présente page de téléchargement du fichier a été vue 1934 fois.\nsɣur Guy de Maupassant\nTeffeɣ-d deg useggas 1884\nTasuqilt n Samir Tighzert\nAḍu yekkat-d d tiziwwin, la yezzuḥub deg igenni tagut-nni\nn tegrest akken tameqqrant, berriken, i d-iberrun ɣer lqaɛa i\nMa d lebḥer ata tekker deg-s, izehher kan yessenguguy\ntaftist iɣer i d-iḍeqqir kra n lemwaji annect-ilatent, ẓẓayit deg\ntikli, sludduyent, dɣa sgerbiɛent m’ara d-ɣlint ad s-tiniḍ d lujuh\nibackaḍ i yeffɣen. Ttruḥunt-d s ttawil kan, ta deffir ta, ɛlayit am\nyidurar, akken la zerrɛent deg lehwa seddaw ilebluben,\naṛebrub-nni amellal i d-ineṭṭgen seg iqerra-nsent amzun d tidi\nn kra n terbaɛt n yemẓiwen.\nTaɛeǧǧaǧt tettaɣ tasift n Yport ; atta la d-tettsuḍu kan,\ntettinẓi, tettekkes tiqermudin ɣef lesquf, tettruẓ tidarraqin,\ntɣeṭṭel ccminiyat s tqeffaɛin-is iǧehden armi ur yettaf yiwen\namek ara yelḥu ma ur yeṭṭif deg lḥiḍ ; ma d igerdan tezmer ad\nten-teddem am yiferrawen kan ara tawi sennig yexxamen\nalamma tserreḥ-asen deg yigran.\nTuɣ iseyyaḍen jebden-d tiflukin n ssyaḍa armi d akal, acku\nugaden fell-asent deg yillel ara iḍummen akk taftist imi yella\nɣef tawant. Dɣa gran-d din kra ixeddamen kan n lebḥer i\nyeffren deffir iɛebbaḍ imdewwren n lemrakeb yettwaqelben\nɣef yidis, la ssikiden deg wurrif-a n yigenni d waman.\nSyin uɣalen ṭṭixiren yiwen yiwen segmi d-yeɣli yiḍ ɣef\ntzawwa la yeddal s tillas-is agaraw yenhewwalen d ddḥis-nni\nmerra ssekren iferdisen yessḍen.\nMaca qqimen-d sin yergazen ur nḥerrek ara syin, widak\ngren kan ifassen-nsen deg leǧyub, ssɛewjen aɛrur-nsen seddaw\nuṣelfeɛ n waḍu, rnan ssudren-d icucay-nsen armi d allen. Wiyi\nd sin iḥewwaten inuṛmandiyen iwumi teččur tamart, aglimnsen iban-d yerɣa s uṭerrec n waman imellḥen deg lewseɛ\nugaraw, ma d allen-nsen zegzawen neqqḍent s uberkan di\ntlemmast, d allen yeqwan i tmuɣli, yettwalin am yimeddiwen\nalamma d ixf n yigli.\nYenṭeq dɣa yiwen seg-sen, yenna :\n— Yya-d a Jérémie ad nesɛeddi lweqt s ddiminu... d nekk ara\nMaca win nniḍen yeɛdez acemma. Ulamma yeḍmeɛ deg\nwurar d tissit, yugad ad yeskeṛ ma yekcem ɣer ttberna n\nPaumelle, yerna imeyyez daɣen ɣef tmeṭṭut-is i yeǧǧa weḥd-s\nYesteqsa ihi si tama-s :\n— Waqil teggulleḍ fell-i ad sekkṛeɣ yal iḍ ! Ini-yi-d, ttxil-k,\nacu d-trebbḥeḍ yeɛni armi tettxelliṣeḍ dima ?\nBaqi yenna-tt-id s taḍsa, mi d-yemmekta ayen akk itess ɣer\nlǧib n wayeḍ, yeḍsa-d taḍsa-nni n lqaɛ n wul Unuṛmandi i\niwalan iman-is di lfayda.\nMa d Mathurin, arfiq-is, ijebbed-it kan deg iɣil la s-yeqqar :\n— Yya-d a Jérémie, nniɣ-ak. Mačči deg yiḍ am yiḍ-a i ttuɣalen\nmedden s axxam ur sseḥman taɛebbuḍt-nsen. Acu tugadeḍ ? D\nusu-inek ur tettheyyi1 tmeṭṭut-ik ?\n—,A niɣ iḍ-nni iɛeddan ur ufiɣ ara tawwurt, i s-yerra\nJérémie... qrib i yi-d-rran seg terga-nni ɣer yiri ni wexxam.\nDɣa ikemmel yettfeqfuq1 si twaɣit-a n ssekṛa i d-yemmekta,\nakken la ileḥḥu s ttawil metwal ttberna n Paumelle i d-iḍehren\nDeg tallit-nni di Fransa, uqbel ad ṭṭsen, m’ara d-heyyin usu sseḥmawent s yirrij i ggaren di kra n tɣawsa.\ns lemri-s iberrqen seg wakken tuɣ deg-s tafat. M’akken iteddu,\nMathurin yella ijebbed deg-s ɣer zzat, aḍu yeddeggir-it-id\nsdeffir, ulamek ihi ara yeṣber.\nDinna, tazeqqa yudren tuɣ teččur d ixeddamen n lebḥer,\nternuḍ ddexxan d leɛyaḍ. Irgazen akk yellan din d taduṭ i lsan,\nrran iɣemran-nsen ɣef ṭṭwabel la ttiẓẓifen m’ara ttmeslayen\nimi yiwen ur isell i wayeḍ. Dɣa akken ggten wid itessen i ilaq ad\nisuɣ ḥedd ugar di dderdiḥ-nni n leṣwat d usterḍeq n ddiminu\nɣef rrxam, ulamma d ayen ara s-yernun kan i dderz n daxel.\nJérémie d Mathurin mi kecmen, ɛeddan qqimen deg yiwet\nn teɣmert bdan-tt-id s nnuba n wurar, ɛaden lkisan ttmirin wa\ndeffir wa ɣer lqaɛ igerjumen-nsen.\nSyin uraren nnubat-iḍen, swan lkisan-iḍen. Mathurin yezga\nyettseqqi kan yekkat abarman seddaw tiṭ, yiwen uwfayen\nakken deg-s, zeggaɣ am tmes, yettaḍsa ad s-tiniḍ wissen acu n\nleɛǧeb iwumi yesla. Ma d Jérémie yesneknik ijexxer, yessikid\namɛacer-is s yiwen wudem iḍemsen iɣef tban lecraha.\nSyin, imsaɣen bdan ttruḥun. Yal mi yeldi yiwen tawwurt\nakken ad yeffeɣ, yekkat-d ubeḥri ɣer daxel n lqahwa alamma\nyessebṛuqel ddexxan-nni yakk ẓẓayen n usebsi yerna idewweḥ\nllambat deg yixfawen n ssnasel-nsent akken la sent-yesṛefrif\naḥajij ; dɣa imir i d-yettaweḍ ṣṣut n kra lmuja yenneqlaben neɣ\nJérémie yesserxan i leḥbak ɣef tedmert-is, yeqqim tiɣimit n\nwin yennumen itess, meḥsub yeḍleq i yiwen uḍar, yebra i\nyiwen yiɣil, ma deg ufus nniḍen yeṭṭef ddiminu.\nTura aten-a gran-d weḥd-sen akked bab n lqahwa i d-yuẓan\nɣur-sen s lḥir d ameqqran, yesteqsa :\nYettfeqfuq : yettaḍsa war aḥbas.\n— Amek ihi a Jérémie, yelha kra lḥal daxel-nni ? Wissen ma\ntuɣal-ik-id tesmeḍ s kra tesswayeḍ deg iman-ik ?\nDɣa yesmermeg-d Jérémie :\n— Teẓriḍ, daxel-ayi... akken tesmiriḍ i tettɣar !\nAbarman yexẓer Mathurin s umeɛɛen, yenna :\n— I gma-k Mathurin, anda yella tura akka ?\nIhi amsewlal yeḍsa war lḥess :\n— Ur ttagad, ata deg leḥṣan.\nImir ssakden i sin ɣer Jérémie i d-isersen double six s ttnafxa\nyuɣal iberreḥ-d :\n— Ataya uqerru !\nAkken mi kfan nnuba, yenṭeq bab n ttberna :\n— Teẓram ay urbaɛ, nekk tura d abrid ad ṭṭseɣ. Atan ad\nwen-d-ǧǧeɣ llamba d llitra-yi. Deg-s azal n ɛecrin duṛu. Ma d\nkečč a Mathurin mi terriḍ tawwurt ssuk-d tasarut seddaw\ntdarraqt am yiḍ-nni iɛeddan.\n— Yerbeḥ, ɣas kkes aɣbel.\nPaumelle isellem ɣef sin yemsaɣen-is ineggura, yuli snat\nsnat deg isekfal-is n wesɣar. Γef teɣzi n kra ddqayeq zgant\nlqedmat-is la sderdufent ; taswiɛt ata iruḥ-d ṣṣut n kra\nyeṛṛkerken, dɣa iban dayen yekcem deg wusu.\nMa d sin yergazen i d-yeqqimen nutni kemmlen deg wurar ;\nssya ɣer da yekkat-d waḍu i d-yettquǧǧun tawwurt yessergagay\nleḥyuḍ, dɣa u ad d-yeddem Mathurin taqerɛet akken ad yeččar\nlkas n Jérémie. Taswiɛt atta tṣuni ttnaṣfa n yiḍ deg yiwet n\nssaɛa iɛellqen deg ukunṭwar. Tiɣwist-is tebbeḥbeḥ ad s-tiniḍ d\nasqerbeb n tkasṛunin, ɛadent imir ddeqqat-is sneẓnuzent s\nyiwen imesli i icuban ala ɣer usṭenṭen n wuzzal.\nMathurin yekker ihi din din, am umesewlal-nni iwumi ifukk\n— Yya a Jérémie, d lawan ad nsahel.\nMa d win nniḍen s yiɣil i d-yejmeɛ iman-is, isenned ɣer\nṭṭabla armi d-ibedd, iɛedda ɣer tewwurt yeldi-tt-id m’akken\nyella urfiq-is yesnusu llamba.\nMi d-ffɣen ɣer berra, Mathurin yerra-d tawwurt i tḥanut,\nyuɣal yenna :\n— Akka ihi, iḍ ameggaz. Ar azekka.\nSyin yeṭṭef abrid armi iɣab deg tillas.\nJérémie iger tlata isurifen, yuɣal iruḥ-as lmil, syin\nyessezwer ifassen-is armi d-yemlal d lḥiḍ iɛan-it-id ibedd,\niɛawed ikemmel iteddu ttemxuyuḍen iḍarren-is. Tikwal mi dtwet kra n tqeffaɛt i d-yeṭṭafaren azniq-nni ḍeyyiqen, teddeggirit alamma terra-t yettazzal ; syin mi terked lḥala, netta iḥebbes\ndeg umkan, dɣa ad yuɣal yesgerfil kan ur yeḥkim deg ifaddenis.\nYella ileḥḥu metwal axxam-is, maca s teɣnawt2 kan, am\nyefrax m’ara ɛnun awdef-nsen. Γer tagara mi yeɛqel tawwurt,\nyesferfed akken ad d-yaf tasekkaṛt u ad iger tasarut. D acu ur dyufi ara tineqqirt-nni, ihi yerra-tt i usibbi d yiman-is ; yuɣal\nyekkat s ufus-is, yessawal i tmeṭṭut-is akken ad d-tas ad ttɛiwen :\nixeddmen n lebwaber deg lebḥer, ass ibeṭṭu ɣef setta n lerbaɛ i\nyettawin rebɛa tsaɛtin i yiwen. (TNSΓ).\n2 Taɣnawt : si tcelḥit, ayen yettǧǧan amdan neɣ aɣersiw ad yeg kra war\naxmmem, s tannumi kan d wahil yekseb di tfekka-s (instinct, )غريزة.\n— Mélina ! a Mélina !\nYella isenned ɣef ddeffa amek ur iɣelli, dɣa tennaqlaɛ teldi,\nihi dayen ur s-d-yegri ideg ara yeṭṭef, yedderbez ɣer daxel s\nzzemt i t-yewwin, iwet s wanzaren di tlemmast n wagnes. Deg\nteswiɛt-nni iḥulfa am akken tella kra n tɣawsa ẓẓayen i iteddun\nɣef tfekka-s ur tt-yettwali mi trewwel i ṭṭlam.\nYeḥbes deg umkan, aḥerrek ulac, si lxeɛa i t-yeṭṭfen d\nleɛqel-is iḍacen, imi s rrehba i d-yemmekta imir ccwaṭen, at\nlaxert d kra yellan d imedreg seg wayen itezzin deg yiḍ ; dɣa\nyerja acḥal ur yeqdif ad yembiwel. Maca mi iḥuss dayen\nacemma ur yestexwic, yuɣal-it-id ciṭṭ leɛqel, taɣẓint-nni\nyelluɣen n isekṛanen.\nYeqqim-d s ttawil maḍi, yerna yerja ddeqs, armi yessebɣes\niman-is, yenṭeq :\n— Mélina !\nUlac, ur d-terra ara tmeṭṭut-is.\nIhi deg teswiɛt, iruḥ-d yiwen n ccekk amecṭuḥ deg uqerru-s,\nd aferfud kan akka ur nban, maca seg yimir ur iḥerrek, yeqqim\nkan akken ɣef tɣerɣert i tallast, la yettnadi tikta-s yettejgugul\ndi kra n yemyaren1 ur nekmil, ittemxuyuḍen am yiḍarren-is.\nYuɣal yesteqsa :\n— Ini-d anwa-t a Mélina, ini-d anwa-t. Ur m-xeddmeɣ kra.\nYerja, ulac ; taɣect ur d-tenṭiq deg usallas-nni. Ihi yuẓẓaf\n— Baqi swiɣ daɣen assa ! D netta i yi-t-yeswen... umedɛus ; d\nnetta, akken ur d-keččmeɣ ara... niɣ swiɣ !\nIɛawed yenna :\n— Ini-d anwa-t a Mélina, neɣ ad xedmeɣ axessar !\nAmyar : axemmem.\nSyin mi yesmeɛḍel ciṭuḥ ad yessiwel daɣ s tɣennant d\ntaẓayt-nni n win isekṛen :\n— A niɣ d netta i y-iṭṭfen ɣur umeksul-nni n Paumelle ; am\nyiḍ-nni iɛeddan, am dima, akken ur d-keččmeɣ. Iban yedda-ttid fell-i, ah ! i lǧifa !\nDɣa s ttawil, ata yerfed-d iman-is ɣef yifadden. Tuɣ yuli-t-id\nyiwen wurrif ur nessawal, i ixelḍen d kra yakk yerrukmen seg\n— Ini-d menhu-t a Mélina neɣ ad tent-teččeḍ, i d-yules. Aqli nniɣ-am !\nAta tura ibedd, la yettefriwis si ddemmaṛ, amzun d larkulnni yellan di tfekka-s i tt-yesnedren deg iẓuran-is. Iger asurif,\niqenna-t-id ukursi, dɣa yeddem-it ikemmel tikli armi d-yemlal\nd umeṭreḥ yesferfed deg-s acemma, iḥulfa s ugerbuz n tmeṭṭutis deg leḥmu n wusu.\nDayen imir, yekkuffet. Yesneɣneɣ kan, yenna :\n— Ziɣ da i telliḍ a lfuḥa, tugiḍ ad d-terreḍ !\nYeddem-d akursi-nni i yeṭṭef tuɣ deg tummeẓt-is iǧehden n\nuxeddam n lebḥer, yerḥel dɣa yess ɣer zzat deg yisiḍ i tyesrejfen. Din din yuɣwas-d ṣṣut seg wusu la igezzem. Ma d\nnetta ikemmel kan yekkat am bu-uzduz di ccɣel-is. Ciṭuḥ akka,\nkra din mačči yembawel ; akursi iruḥ d iqeclulen, yegra-d ala\nuḍar deg ufus-is yerna ikemmel kan yesdubbuz yessalhat.\nTaswiɛt, yuɣal yeḥbes akken ad yesteqsi :\n— I tura, ad d-tiniḍ anwa-t ?\nMélina ur d-terri s kra.\nIhi si ɛeyyu i t-yekfan d tekriṭ-is i t-yesheblen, yeqqim ɣer\nlqaɛa, yeḍleq iman-is, yeṭṭes.\nṢṣbeḥ-nni mi teḍher tafat, iwala-d yiwen si lǧiran-is\ntawwurt teldi, dɣa yekcem. Ata yedla-d ihi ɣef Jérémie ijexxren\ndeg wagnes anda nḍeqqaren iceqfan ukursi, d teḥrirt idammen\nd uksum n wemdan ɣef umeṭreḥ.\n© 2018 Samir Tighzert\nAsekṛan - Tullist n Guy de Maupassant.pdf (PDF, 1 Ko)\nCe fichier a été mis en ligne par un utilisateur du site. Identifiant unique du document: 01871634.


Q=15	C=5	SS=10	LS=0	PS=0	DC=0	LC=0	SD=0	BS=1	G0=16	G1=5	G2=0	DLID=ber_Latn	BODY=You are at:Home»Yemmut Yedder»Awal ɣef unazbay\nBy khaled achoui on\t 6 juillet 2019 Yemmut Yedder\nAss n 25 yunyu 1998, deg ubrid i yettawin ɣer taddart n Tewrirt Musa, deg ubrid n Tala Bunan, ifureq tudert unazbay, aɣewway Lwennas Meɛtub. Nɣan-t yir ifassen, wid ur nettamen s tudert, s tlelli. Ttamnen kan s wakti aderɣal, s tmenɣiwt d wayen akk n dir.\nDeg wass yecban assen teḥzen tmurt n Yimaziɣen. Deg wass yecban assen, teclex-d yiwet seg tgejda i irefden axxam aqbayli. Deg wass yecban assen tettru Tewrirt Musa am yessetma-s akk seg tudrin n leqbayel.\nYesseqdec tizlit icebḥen d usefru iweznen, iḥureb war akukru ɣef yidles d tumast, yennuɣ s tmedyazt-is. Lmut-is tessefreḥ isenselmen d udabu amesbaṭli, acku d win izewwiren. Ma yenna-d kan yiwen n wawal agdud d tirebbaɛ deffir-s.\nYecna mgal rrebrab, mgal timenɣiwt, mgal adabu i igezzmen awal i wid yebɣan ad d-sbegnen tidet, mgal miḥyaf i d-tga tmetti. Yecna ɣef tutlayt-is, ɣef yidles-is, ɣef tugdut, ɣef tlelli, ɣef tayri … atg\nAdlis-is aɣewway d anagi yeddren ɣef Lezzayer n wass-a, ɣef yiḥulfan-is, ɣef usirem-is. Yenna-d deg-s ayen yefren d wayen d-ibanen. Yura aɣewway akken ad d-yessebgen lɣiḍ-is ɣef wid yesmentagen ccwal, ɣef wid yettruẓun awal, ɣef wid itteffren timsal. Yemmut Lwennas; mačči anagar netta i yemmuten. Nɣan-t; yal aqbayli iseḥḥan yettwanɣa. Yemmut, ur yemmut ara. Lmut-is d talalit, d talalit-nniḍen, d talalit n lebda i uqbayli n tidet. Gen di talwit a Mass.


Q=14	C=0	SS=0	LS=0	PS=14	DC=0	LC=0	SD=0	BS=0	G0=6	G1=3	G2=0	DLID=ber_Latn	BODY=Sliman Rrisuni : Aqqa-t x tma n lmewt zegga ikkes x macca cehrayen | Le RIFAIN\nSliman Rrisuni : Aqqa-t x tma n lmewt zegga ikkes x macca cehrayen\nIfaysbukiyen deg ussan-a tteggen tizemmar maḥend ad swizan aked uneɣmas Ameɣrabi Sliman Rrisuni. Aterras-a ikksen x macca di leḥbes ca n cehrayen zeg wami. Lux, seḥḥet-nnes teggur ɣer deffer. Ij n tbuɣawt-nnes tenna « aysum-nnes ilseq x iɣes-nnes ».\nTtuɣa ssifen-t ɣer leḥbes zeg wayyur n mayyu 2020 umi i t-ttahmen ila igga ttaɛeddu asiksi x ij n uḥudri. Tasenbḍayt (lmeḥkama) tugi ad as-teḍleq, tettwala ila umi ikkes x macca manayenni « jar-as-dd d ixef-nnes ».